**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Ιουνίου 2022, ημέρα Πέμπτη και ώρα 10.05΄, στην Αίθουσα **«Προέδρου Αθανασίου Κωνστ. Τσαλδάρη» (223),** του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Ενσωμάτωση της παρ.5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος καθώς και αρμόδιοι Υπηρεσιακοί Παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Λαμπρούλης Γεώργιος Συντυχάκης Εμμανουήλ, Χήτας Κωνσταντίνος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ και κύριε Υφυπουργέ, καλημέρα, αρχίζει η συνεδρίαση της Επιτροπής Οικονομικών με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Ενσωμάτωση της παρ.5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας του Υπουργείου Οικονομικών».

Το σημερινό νομοσχέδιο, είναι ένα νομοσχέδιο με πολύ ενδιαφέρουσες ρυθμίσεις.

Πριν ξεκινήσουμε, θα ήθελα να σας προτείνω το νομοσχέδιο να το συζητήσουμε στις εξής επόμενες συνεδριάσεις. Σήμερα ξεκινάμε, έχουμε την συζήτηση επί της αρχής. Αύριο Παρασκευή 24 Ιουνίου και ώρα 10:00, θα καλέσουμε τους φορείς. Στη συνέχεια θα πάμε 12:00 να κάνουμε την τρίτη συνεδρίαση επί των άρθρων και την Δευτέρα 27 Ιουνίου στη 13:00 να πάμε στην τέταρτη συνεδρίαση, τη β’ ανάγνωση, στην ίδια αίθουσα 223.

Συμφωνούμε;

**ΠΟΛΛΟΙ ΒΟΥΛΕΥΤΕΣ:** Ναι, ναι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Η τρίτη συνεδρίαση επί των άρθρων στις 12:00.

Τη Δευτέρα ώρα 13.00 η δεύτερη ανάγνωση.

Για την Ολομέλεια, θα δούμε στη Διάσκεψη των Προέδρων το μεσημέρι, την Τρίτη το πιο πιθανό.

Επίσης, θέλω να σας ενημερώσω, ότι είχα μια συνεργασία χθες με τον Διοικητή της ΑΑΔΕ, σχετικά με τη συζήτηση που κάναμε πριν από τρεις βδομάδες περίπου, στην Επιτροπή Οικονομικών. Ο Διοικητής έχει πάρει τα πρακτικά της συνεδρίασης, βλέπει τα θέματα, τα οποία έχουν τεθεί και θα μας απαντήσει γραπτώς, ελπίζω μέσα σε μία εβδομάδα, δέκα μέρες. Χρειάζεται αυτό το διάστημα, γιατί ήταν πάρα πολλά τα ζητήματα, τα οποία τέθηκαν. Είναι αυτονόητο ότι αμέσως μόλις έχουμε τις απαντήσεις της ΑΑΔΕ, του κ. Πιτσιλή, θα σας τις διαβιβάσουμε να τις δείτε.

Επίσης, παρακαλώ πολύ τους Εισηγητές, να μας προτείνουν τους φορείς που θέλουν να καλέσουμε. Μπορείτε να μας δώσετε μια κατάσταση με τους φορείς, παρακαλώ πολύ, για να ξεκινήσουμε την συζήτηση.

Το λόγο έχει ο Εισηγητής της Πλειοψηφίας, ο κύριος Γιώργος Αμανατίδης.

 **ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Ευχαριστώ κύριε Πρόεδρε. Κύριε Υπουργέ, αγαπητοί συνάδελφοι, το παρόν σχέδιο νόμου έχει πολλές ρυθμίσεις, διαφορετικές ρυθμίσεις, όμως, αυτό, το οποίο το χαρακτηρίζει είναι ότι έχει μία θετική συνισταμένη, καθόσον προβλέπονται θετικές προβλέψεις, οι οποίες, σε συγκεκριμένα ζητήματα του νομοσχεδίου, προωθούν τη βιώσιμη και τη διατηρήσιμη, δηλαδή, ανάπτυξη στις περιοχές, στις οποίες αφορούν. Χωρίζεται σε οκτώ μέρη και πολύ συνοπτικά, προβλέπονται η ενσωμάτωση κάποιων Οδηγιών από την Ευρωπαϊκή Ένωση, η κύρωση Συμβάσεων προς όφελος του Ελληνικού Δημοσίου και της τοπικής ανάπτυξης της περιοχής που αφορά, η επαναλειτουργία των ναυπηγείων Σκαραμαγκά. Νομοθετικές παρεμβάσεις που αφορούν στο ΦΠΑ και στο Ταμείο Ανάκαμψης και Ανθεκτικότητας, τροποποιήσεις διατάξεων του κώδικα αναγκαστικών απαλλοτριώσεων και του οργανισμού του Νομικού Συμβουλίου του Κράτους που συμβάλλουν στην ορθότερη υλοποίηση των συναφών νομοθετημάτων.

Ειδικότερα, στο μέρος Α΄, προβλέπεται η ενσωμάτωση στην ελληνική νομοθεσία της Οδηγίας, Ευρωπαϊκή Επιτροπή 2017/952 του Συμβουλίου της 29ης Μαΐου του 2017 για την τροποποίηση της Οδηγίας 2016/1164, όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114). Επιδιώκεται με τις ρυθμίσεις του, πρώτον, η επίλυση των ασυμφωνιών που προκύπτουν σε περίπτωση πληρωμής προς αντίστροφη υβριδική οντότητα και δεύτερον, η αντιμετώπιση πρακτικών επιθετικού φορολογικού σχεδιασμού και φοροαποφυγής, κυρίως πολυεθνικών επιχειρήσεων, λόγω έλλειψης συντονισμού της φορολογικής νομοθεσίας.

Στο Β΄ μέρος προβλέπεται η Κύρωση της Σύμβασης παραχώρησης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά. Στην ουσία εφαρμόζει στο άρθρο 5.1.8 της Σύμβασης Παραχώρησης, όπου προβλέπεται ότι η Σύμβαση οφείλει να κυρωθεί με νόμο από τη Βουλή των Ελλήνων και ο κυρωτικός νόμος ασφαλώς, θα πάρει και τη μορφή του ΦΕΚ που θα δημοσιευθεί. Προς αυτή την κατεύθυνση, με το άρθρο 4, του παρόντος σχεδίου νόμου, κυρώνεται η Σύμβαση παραχώρησης άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων, όπως είπαμε στο Μητροπολιτικό Πόλο Ελληνικού - Αγίου Κοσμά. Η Σύμβαση υπογράφηκε στην Αθήνα στις 8 Ιουνίου του 2022 μεταξύ του Ελληνικού Δημοσίου, όπως εκπροσωπείται από τον Υπουργό Οικονομικών, τον παριστάμενο, και αφετέρου, με την εταιρεία - Επιχείρηση Καζίνο Ευρέος Φάσματος Ελληνικού Ανώνυμη Εταιρεία, με τον διακριτικό τίτλο ΕΚΑΖ Ελληνικού Α.Ε..

Ποιος είναι, όμως, ο βραχυπρόθεσμος στόχος της ρύθμισης; Είναι η ανέγερση ξενοδοχείων 5 αστέρων, η δημιουργία συνεδριακού και εκθεσιακού κέντρου και χώρους συνάθροισης κοινού, για αθλητικές ή πολιτιστικές εκδηλώσεις, εντός της περιοχής. Με τον τρόπο αυτό, οι παρεμβάσεις αυτές και ειδικά στην έναρξη θα συμβάλλουν στη δημιουργία νέων θέσεων εργασίας και στην ενίσχυση του τουρισμού και της ελληνικής οικονομίας κατ’ επέκταση, γενικότερα.

Στο Γ΄ μέρος προβλέπεται ένα ολοκληρωμένο πλαίσιο για την αξιοποίηση, την απόδοση βιώσιμης προοπτικής ανάπτυξης και την εκ νέου λειτουργία των ναυπηγείων Σκαραμαγκά.

Προβλέπεται πλήρες και συνεκτικό θεσμικό πλαίσιο και επαναλειτουργία των ναυπηγείων Σκαραμαγκά, για την αξιοποίηση, την ανάπτυξη και την προώθηση, σε συνθήκες που απαιτούν τα σημερινά δεδομένα, μιας ανταγωνιστικής οικονομίας, με την υπαγωγή του επενδυτικού σχεδίου σε καθεστώς στρατηγικής επένδυσης ταχείας αδειοδότησης. Έτσι, μπαίνει τέλος στην απουσία ενός ολοκληρωμένου ρυθμιστικού πλαισίου, για ένα τόσο ζωτικής σημασίας ζήτημα για την εθνική άμυνα και την οικονομία.

Πιο συγκεκριμένα, επιδιώκεται πρώτον, η επίλυση χρονιζόντων ζητημάτων που αφορούν την οργάνωση, διαχείριση και λειτουργία των ναυπηγείων και, δεύτερον η λειτουργία του κατάλληλου σύγχρονου περιβάλλοντος που θα προσελκύσει νέες επενδύσεις, θα αξιοποιήσει τη νευραλγική γεωστρατηγική θέση της χώρας και, θα αναδείξει τα ναυπηγεία, γιατί υπάρχει η εγγενής δυνατότητα στην παγκόσμια ναυπηγική αγορά.

 Έτσι, θα συμβάλλουμε στην οικονομική μεγέθυνση και βιώσιμη ανάπτυξη της εν λόγω δραστηριότητας σε εθνικό επίπεδο. Προς το σκοπό αυτό είναι απαραίτητος, όπως είναι γνωστό, ο εκσυγχρονισμός των εγκαταστάσεων και των παρεχόμενων υπηρεσιών, ώστε η λειτουργία των ναυπηγείων να επιφέρει θετικό περιβαλλοντικό αποτύπωμα και να προσαρμόζεται στις σύγχρονες ανάγκες που προκύπτουν μέσα από ένα συνεχώς μεταβαλλόμενο οικονομικό περιβάλλον.

 Τα ναυπηγεία αποτελούν για τη χώρα μας ένα μεγάλης σημασίας περιουσιακό στοιχείο, το οποίο με σωστές επιλογές μπορεί να αξιοποιηθεί και να ισχυροποιήσει την Ελλάδα, όπως είπα νωρίτερα, στη ναυπηγική αγορά. Τα οφέλη, μέχρι τώρα, από τη λειτουργία του δεν ήταν τα αναμενόμενα για το Ελληνικό Δημόσιο, για την τοπική ανάπτυξη αλλά και για τη συμβολή τους στην εθνική ανάπτυξη, αν και καταβλήθηκαν φιλότιμες προσπάθειες για τον εκσυγχρονισμό τους, δεν απέδωσαν.

 Μετά την εθνικοποίηση του 1985 δημιουργήθηκαν υπέρογκα ελλείμματα και στο τέλος της δεκαετίας του 1990 μέχρι και την παύση λειτουργίας τους ο εξοπλισμός ήταν παρωχημένος. Επομένως, η ανταγωνιστικότητα ήταν μειωμένη, η βιωσιμότητα, με την έννοια αυτή, προβληματική και οι εμπορικές δραστηριότητες μικρές. Άρα, είχαμε έναν γίγαντα, ο οποίος ήταν σε λήθαργο. Για τον λόγο αυτό, απαιτείται η άμεση λήψη δραστικών μέτρων για την αναδιάρθρωση του πλαισίου λειτουργίας των ναυπηγείων και, επομένως, η αξιοποίηση των ναυπηγείων Σκαραμαγκά, αποτελεί εθνική προτεραιότητα για την ελληνική οικονομία και τη βιομηχανία.

Η σωστή λειτουργία τους θα αναδείξει την ελληνική ναυπηγική ως μία κυρίαρχη δύναμη και στο παγκόσμιο ναυτιλιακό στερέωμα, υπηρετώντας παράλληλα την εθνική άμυνα και την ασφάλεια της πατρίδας μας, δεδομένης της δυνατότητας πλέον ναυπήγησης πολεμικού υλικού. Ενόψει, μάλιστα, και της περιβαλλοντικής και ενεργειακής πρόκλησης ο εκσυγχρονισμός και η ολοκλήρωση του θεσμικού πλαισίου λειτουργίας των ναυπηγείων καθίσταται επιτακτική.

 Έτσι, προκρίνεται η υλοποίηση, η διαμόρφωση ενός πλαισίου καινοτόμων λύσεων, ώστε τα ναυπηγεία Σκαραμαγκά να ανταποκρίνονται στις διεθνείς προκλήσεις τόσο, του τομέα της ναυπήγησης όσο και, της ενέργειας.

Στο μέρος Δ΄, γίνονται τροποποιήσεις διατάξεων του κώδικα αναγκαστικών απαλλοτριώσεων. Εισάγονται τροποποιήσεις και διορθώσεις στα άρθρα του κώδικα αναγκαστικών απαλλοτριώσεων ακινήτων του ν. 2882/2001, προκειμένου να εφαρμοστεί ορθά και αποτελεσματικά και να αντιμετωπιστούν θέματα που προκύπτουν με τις δηλώσεις των απαλλοτριωμένων εκτάσεων στο Εθνικό Κτηματολόγιο. Οι κυριότερες τροποποιήσεις αφορούν στην ενεργότερη συμμετοχή αυτού, για τον οποίο γίνεται η απαλλοτρίωση, στην εναρμόνιση του χρόνου παραγραφής της αξίωσης για είσπραξη της αποζημίωσης, που προσδιορίστηκε προσωρινά ή οριστικά με το χρόνο παραγραφής. Επομένως, βελτιώνεται το θεσμικό πλαίσιο.

 Συνεχίζοντας τώρα, με το Μέρος Ε’ - σαν πρώτη συνάντηση μιλώ επί της αρχής, όπως πρέπει, και επί των γενικών κατευθύνσεων του νόμου-, γίνονται τροποποιήσεις των διατάξεων του Οργανισμού του Νομικού Συμβουλίου του κράτους, δηλαδή του ν. 4831/2021. Επέρχονται, λοιπόν, προσθήκες, αλλαγές και διορθώσεις στα άρθρα του Οργανισμού, του Νομικού Συμβουλίου του κράτους, έτσι, ώστε να καλυφθούν ορισμένα κενά, να διορθωθούν σφάλματα και να αντιμετωπιστούν ασάφειες, που διαπιστώθηκαν κατά την εφαρμογή του Νόμου. Οι σημαντικότερες τώρα τροποποιήσεις αφορούν στην αποσαφήνιση των αρμοδιοτήτων της τακτικής Ολομέλειας ή της Ολομέλειας <<διακοπών>>, στο χρόνο συνδρομής των κωλυμάτων συμμετοχής στον διαγωνισμό, στην άσκηση πειθαρχικής αγωγής για παράπτωμα που τελείται με παράλειψη και στο χρόνο υποβολής της ετήσιας έκθεσης του Ν.Σ.Κ.Στο Μέρος ΣΤ΄ προβλέπονται επείγουσες φορολογικές και τελωνειακές ρυθμίσεις. Μάλιστα, με πρόβλεψη στο άρθρο 39 παρατείνεται έως τις 31/12/22 η εφαρμογή του μειωμένου συντελεστή σε προϊόντα και υπηρεσίες, οι οποίες είναι άμεσης χρήσης. Σκοπός αυτής της ρύθμισης είναι η ενίσχυση των κλάδων, που έχουν υποστεί τις μεγαλύτερες συνέπειες από τα περιοριστικά μέτρα για την πρόληψη και αντιμετώπιση της διασποράς του κορωνοϊού, σε συνδυασμό πλέον και με την ενεργειακή κρίση.

Επιπρόσθετα, προβλέπεται η δυνατότητα επιστροφής του φόρου ακίνητης περιουσίας και του ΕΝΦΙΑ για τα ακίνητα των περιοχών, όπου διενεργήθηκε νέα εκκαθάριση σε εκτέλεση της υπ’ αριθ. 2333/2016 απόφασης του Συμβουλίου της Επικρατείας. Απαλλάσσονται, επίσης, από το τέλος ταξινόμησης τα ασθενοφόρα και οι ειδικές κινητές μονάδες, που αποκτώνται από νομικά πρόσωπα ιδιωτικού δικαίου μη κερδοσκοπικού χαρακτήρα, υπό την προϋπόθεση, βέβαια, ότι τα οχήματα αυτά παρέχουν υπηρεσίες αποκλειστικά για λογαριασμό του ΕΚΑΒ και, επομένως, εξυπηρετούν τους σκοπούς του Εθνικού Συστήματος Υγείας. Από τα παραπάνω γίνεται εμφανές ότι η Κυβέρνηση προωθεί διατάξεις και, επί της ουσίας, ασκεί κοινωνική πολιτική επ’ ωφελεία του συνόλου των πολιτών.

Με τα Μέρη Ζ΄ και Η΄ γίνονται άλλες επείγουσες τροποποιήσεις και προσαρμογές αρμοδιότητας Υπουργείου Οικονομικών. Ειδικότερα, παρατείνεται έως τις 31/12/2022 η αποστολή της υποχρέωσης των μονάδων χρόνιας αιμοκάθαρσης να καταβάλλουν στο Δημόσιο το ποσοστό 5% των νοσηλίων που εισπράττουν. Είναι πολύ θετική η συγκεκριμένη ρύθμιση και μας είχε απασχολήσει και σε προηγούμενη νομοθετική ρύθμιση. Προβλέπεται, επίσης, η ανάθεση στην Επιτροπή Δημοσιονομικού Ελέγχου αρμοδιοτήτων προετοιμασίας και διενέργειας ελέγχων, στα πλαίσια και του προγράμματος SUR για τη στήριξη της απασχόλησης, όπως και η στήριξη διαφόρων οργανωτικών ζητημάτων.

Με άλλη ρύθμιση παρέχεται η απαλλαγή από την εισφορά της παραγράφου 3 του άρθρου 1 του ν. 128/1975 για τα δάνεια, που χορηγούνται με πόρους του Ταμείου Ανάκαμψης και Ανθεκτικότητας. Έτσι, ωφελούνται, κυρίως οι μικρές και πολύ μικρές επιχειρήσεις, κάτι που ασφαλώς γίνεται και σε άλλες περιπτώσεις συγχρηματοδοτούμενων δανείων. Πραγματοποιούνται, επίσης, νομοτεχνικές βελτιώσεις, που αφορούν στα δικαιολογητικά για την απαλλαγή από το φόρο εισοδήματος σε περίπτωση συνεργασίας φυσικών προσώπων κατά κύριο επάγγελμα αγροτών, μετά την πρόσφατη νομοθετική ρύθμιση του ν. 4935/2022. Διευκρινίζεται, επίσης, ότι, σε περίπτωση απουσίας προϊσταμένου, το επίδομα, το αναλογούν, το παίρνει, αυτός, ο οποίος τον αντικαθιστά.

Επέρχονται, επίσης, τροποποιήσεις που αφορούν στη λειτουργία του γραφείου του Νομικού Συμβουλίου του Κράτους στην Ακαδημία Αθηνών. Προβλέπεται η στελέχωσή του με λειτουργό, ο οποίος μπορεί να έχει το βαθμό του παρέδρου και μόνιμη απασχόληση από διοικητικό προσωπικό από υπάλληλο της Ακαδημίας Αθηνών, έτσι ώστε να προστατεύονται με τον καλύτερο δυνατό τρόπο τα συμφέροντα του οργανισμού. Εισάγονται, επίσης, ρυθμίσεις για τη φορολογική επίλυση των εισοδημάτων αλλοδαπής προέλευσης των φυσικών προσώπων, που υπάγονται στις διατάξεις του άρθρου 5Α΄ του Κώδικα Φορολογίας Εισοδήματος. Μία πολύ σημαντική ρύθμιση, καθόσον απασχολεί ήδη αρκετό κόσμο.

Κλείνοντας, αγαπητοί συνάδελφοι, με τις αλλαγές που προτείνονται στο παρόν σχέδιο νόμου, εκσυγχρονίζονται ισχύουσες νομοθετικές ρυθμίσεις, ενσωματώνονται διατάξεις, οι οποίες θα βελτιώσουν θέματα που απασχολούν τη δημόσια διοίκηση και τον πολίτη, θα αντιμετωπιστούν αποτελεσματικά έκτακτες συνέπειες και επιπτώσεις που επέφεραν εξωγενείς κρίσεις και δυσχεραίνουν την καθημερινή ζωή των πολιτών. Είναι ένα νομοσχέδιο εστιασμένο στον πολίτη, στις ανάγκες του, και με ένα κοινωνικό πρόσημο, όπως είπα νωρίτερα. Η Κυβέρνηση, λοιπόν, συνεπής στις δεσμεύσεις της, με σχέδιο – καθημερινά αυτό φαίνεται – με σταθερά βήματα και με μία δημοσιονομική ισορροπία, η οποία θα πρέπει να υπάρχει -και αυτή τηρείται απαρέγκλιτα από το επιτελείο του Υπουργείου Οικονομικών-, θεσμοθετεί με κύριο γνώμονα το κοινό όφελος, το όφελος των συμπολιτών μας και της χώρας μας, γενικότερα.

Ευχαριστώ και είμαι στη διάθεσή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ κύριε Πρόεδρε. Προτείνουμε να προσέλθουν στην ακρόαση φορέων, η Ομοσπονδία Συλλόγων Εργαζομένων Τυχερών Παιχνιδιών, η Επιτροπή Εποπτείας και Ελέγχου Παιγνίων, ο Δήμος Χαϊδαρίου, το Εμπορικό Βιομηχανικό Επιμελητήριο Πειραιά (ΕΒΕΠ), το Βιομηχανικό Επιμελητήριο Πειραιά (ΒΕΠ), το Σύνδεσμο Επιχειρήσεων Ναυπηγικής Βιομηχανίας (ΣΕΝΑΒΙ), Σωματείο Εργαζομένων Ναυπηγείων Σκαραμαγκά, Νομικό Συμβούλιο του Κράτους, Ένωση Μελών ΝΣΚ. Αυτά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Πολλοί είναι οι φορείς, θα πάρουμε και τις προτάσεις των υπόλοιπων Εισηγητών και εννοείται ότι θα ενημερώσουμε.

Κύριε Αμανατίδη, θα μας πείτε τους φορείς;

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Τον Σύνδεσμο Επιχειρήσεων και Βιομηχανιών και, προκειμένου να κάνουμε οικονομία, Σύνδεσμος Επιχειρήσεων Ναυπηγικής Βιομηχανίας, Σωματείο Εργαζομένων στα Ναυπηγεία Σκαραμαγκά αλλά και Δήμος, στα όρια του οποίου είναι τα Ναυπηγεία, καθόσον η παρέμβαση αφορά και την ευρύτερη ανάπτυξη της περιοχής που θα προκύψει από τον σχεδιασμό. Ασφαλώς, Εμπορικό και Βιομηχανικό Επιμελητήριο, το Οικονομικό Επιμελητήριο, γιατί πραγματικά υπάρχουν παρεμβάσεις που άπτονται του ρόλου του.

Ο Δικηγορικός Σύλλογος Αθηνών, λόγω των παρεμβάσεων στις απαλλοτριώσεις αλλά και το Νομικό Συμβούλιο του Κράτους και εκπρόσωπος Ιδιοκτητών Ακινήτων, με την έννοια ότι υπάρχει μία ρύθμιση που τους αφορά και νομίζω τους αφορά θετικά, με βάση και την απόφαση του Ελεγκτικού Συνεδρίου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κύριο Αμανατίδη.

Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Θα αρχίσω καυτηριάζοντας τον τρόπο, με τον οποίο εισήχθη το νομοσχέδιο στις Επιτροπές. Και εδώ να πω ότι πολλές φορές, είναι αδύνατο να διαβάσουμε εκατοντάδες σελίδες σε μία μέρα μόνο, και γι’ αυτό, όταν καλούμε φορείς, καλό είναι να μη γίνονται παρατηρήσεις για τους φορείς που καλούμε, αν θεωρείτε εσείς που γνωρίζετε και την παραμικρή λεπτομέρεια του νομοσχεδίου ότι δεν πρέπει να κληθούν, μπορείτε να απορρίψει τις προτάσεις μας.

Το σχέδιο νόμου, λοιπόν, εισήχθη με τίτλο «Ενσωμάτωση στην ελληνική νομοθεσία των οδηγιών 2020/262 για τη θέσπιση του γενικού καθεστώτος των ειδικών φόρων κατανάλωσης και 2017/952 για τη θέσπιση κανόνων υβριδικών ασυμφωνιών. Τέθηκε μόνο αυτό το κομμάτι στη διαβούλευση, από τις 30 Μαΐου έως τις 14 Ιουνίου. Το νομοσχέδιο αυτό το ένα κομμάτι του σημερινού νομοσχεδίου που συζητάμε ήταν 35 μόνο σελίδες και το δεύτερο κομμάτι του νομοσχεδίου, που αφορά τη λειτουργία των Ναυπηγείων Σκαραμαγκά, τον κώδικα αναγκαστικών απαλλοτριώσεων, τον Οργανισμό του Νομικού Συμβουλίου του Κράτους και άλλες φορολογικές ρυθμίσεις, τέθηκε ξεχωριστά σε διαβούλευση από 13 Ιουνίου έως 20 Ιουνίου και το νομοσχέδιο αυτό που τέθηκε σε διαβούλευση ήταν μόλις 33 σελίδες.

Και τα δύο αυτά νομοσχέδια ενώθηκαν και εμπλουτίστηκαν και κατατέθηκαν την Τρίτη το βράδυ 21/6/2022 για συζήτηση στη Διαρκή Επιτροπή, τη σημερινή, Οικονομικών και σήμερα έχουμε την συνεδρίαση. Επομένως, είναι μόλις 24 ώρες που είχαμε στη διάθεσή μας, για να διαβάσουμε 240 σελίδες και το συνοδευτικό υλικό 504 σελίδες.

Για άλλη μια φορά, λοιπόν, ακολουθείτε μια αντιθεσμική διαδικασία φαστ τρακ, μια διαδικασία που δεν σέβεται τους Βουλευτές της Αντιπολίτευσης, οι οποίοι θέλουμε πραγματικά να παράγουμε κοινοβουλευτικό έργο και να κάνουμε ουσιαστικές προτάσεις και ουσιαστικές παρατηρήσεις στα νομοσχέδια σας. Ένα νομοσχέδιο, μάλιστα, που έχει πολύ σημαντικές διατάξεις και για τα Ναυπηγεία Σκαραμαγκά και για το Καζίνο του Ελληνικού και για τον κώδικα αναγκαστικών απαλλοτριώσεων και για το Νομικό Συμβούλιο του Κράτους. Πολύ σημαντικές διατάξεις που θα έπρεπε να τεθούν και περισσότερο χρόνο στη διαβούλευση αλλά και να έχουμε περισσότερο χρόνο, εμείς, να τις επεξεργαστούμε. Όσον αφορά το Καζίνο του Ελληνικού, θα κάνω αναλυτικό σχολιασμό στις επόμενες συνεδριάσεις. Εδώ, με αφορμή, όμως, τις διατάξεις αυτές, θα ήθελα να αναφερθώ στις επιχειρήσεις του ομίλου Πηλαδάκη. Με την παράγραφο 3, του άρθρου 375 του ν. 4512/2018, ο ΣΥΡΙΖΑ προέβλεψε ότι, σε περίπτωση που επιχείρηση-καζίνο διακόψει, για οποιονδήποτε λόγο τη λειτουργία της, ο Υπουργός Οικονομικών δύναται να διορίσει προσωρινή διοίκηση, με αποκλειστικό σκοπό τη συνέχιση της λειτουργίας της έως τη χορήγηση της άδειας σε νέο παραχωρησιούχο.

Ο νόμος αυτός ισχύει. Το άρθρο αυτό ισχύει. Οι επιχειρήσεις του ομίλου Πηλαδάκη χρωστούν εκατοντάδες εκατ. ευρώ σε Τράπεζες, Δημόσιο, ασφαλιστικούς οργανισμούς, εργαζόμενους και πιστωτές, το οποίο είναι γνωστό στην Κυβέρνηση. Το σχέδιο εξυγίανσης των τριών Καζίνο του ομίλου απορρίφθηκε πέρσι το καλοκαίρι από το Πρωτοδικείο Κέρκυρας, όπου βρίσκεται η έδρα των επιχειρήσεων. Το καζίνο του Ρίου, αυτή τη στιγμή που μιλάμε δεν λειτουργεί ,διότι κάποιοι πιστωτές, μεταξύ των οποίων η ιδιοκτήτρια εταιρεία του ακινήτου και μια μερίδα εργαζομένων προχώρησαν σε κατάσχεση του μηχανολογικού εξοπλισμού και επισπεύδουν διαδικασίες πλειστηριασμού. Επομένως, ο κίνδυνος να μείνουν 240 εργαζόμενοι άνεργοι, είναι βέβαιος πλέον. Γιατί δεν εφαρμόζει ο Υπουργός Οικονομικών και η Κυβέρνηση τον παραπάνω νόμο, από τη στιγμή που έχει διακοπεί η λειτουργία του Καζίνο, ώστε να συνεχίσει τη λειτουργία της η επιχείρηση, με προσωρινή διοίκηση και να διασφαλιστούν με τον τρόπο αυτό, τα δικαιώματα των εργαζομένων και του Ελληνικού Δημοσίου;

Ρωτάμε, είναι άσχετο με το νομοσχέδιο, θα μπορούσε να είναι και θέμα ερώτησης Κοινοβουλευτικού Ελέγχου. Θα το καταθέσω απλά με αφορμή τις διατάξεις του σημερινού νομοσχεδίου. Με αφορμή ότι αναφέρεται ότι το μεγάλο έργο στο Καζίνο του Ελληνικού, θα φέρει πολλές νέες και καίριες θέσεις εργασίας, καλό είναι να ενδιαφερόμαστε για όλους τους εργαζόμενους με τον ίδιο τρόπο και, εδώ, στα άλλα μεγάλα Καζίνο των επιχειρήσεων του κυρίου Πηλαδάκη υπάρχουν 240 εργαζόμενοι, που χρήζουν της προσοχής της Κυβέρνησής σας. Και έρχομαι στο Γ΄ μέρος του νομοσχεδίου, που αφορά τα Ναυπηγεία Σκαραμαγκά, όπου προσδιορίζεται με το νομοσχέδιό σας το αντικείμενο και ο σκοπός των υπό ψήφιση διατάξεων, καθώς και τα επιδιωκόμενα οφέλη από την αξιοποίηση και εκ νέου λειτουργία των Ναυπηγείων. Προβλέπεται δε, η υπαγωγή του επενδυτικού σχεδίου για την αξιοποίηση των Ναυπηγείων στο καθεστώς ταχείας αδειοδότησης του νόμου 4864/2021 περί στρατηγικών επενδύσεων. Το πρώτο πράγμα, που θέλω να σημειώσω, είναι ότι, σύμφωνα και με την αιτιολογική έκθεση στις σελίδες 301-332, που αναφέρονται όλα τα σχόλια της διαβούλευσης, δεν έγινε δεκτό ούτε ένα σχόλιο, το οποίο, κατατέθηκε στη διαβούλευση από τους φορείς που διάβασαν το μικρό μέρος του νομοσχεδίου, που είχε μπει στη διαβούλευση και κατέθεσαν τις προτάσεις τους. Ούτε ένα σχόλιο, λοιπόν, δεν έγινε δεκτό. Σημειώνω ότι ο διαγωνισμός που βγήκε στον αέρα για τα Ναυπηγεία Σκαραμαγκά, δεν είχε τιμή εκκίνησης, ούτε κάποιο δεσμευτικό αναπτυξιακό πλαίσιο τέτοιο, ώστε να προστατεύει το Ελληνικό Δημόσιο από το ενδεχόμενο σύντομα να βρεθεί αντιμέτωπο με μια νέα χρεοκοπία του εταιρικού σχήματος.

Ο κ. Προκοπίου, οποίος πλειοδότησε, μέχρι σήμερα δεν έχει δημόσια παρουσιάσει κανένα επενδυτικό πλάνο, γεγονός, που εμείς έχουμε στηλιτεύσει πάρα πολλές φορές. Η αξιοποίηση των ναυπηγείων Σκαραμαγκά επιτελεί σκοπούς μείζονος δημοσίου συμφέροντος και αποτελεί ύψιστο στόχο για την τόνωση της ελληνικής οικονομίας και βιομηχανίας, δεδομένου ότι τα ναυπηγεία αποτελούν τη μεγαλύτερη ναυπηγοεπισκευαστική μονάδα της Ανατολικής Μεσογείου και μια από τις μεγαλύτερες βιομηχανικές μονάδες στην Ελληνική επικράτεια, ενώ συνδέονται και με την αναζωογόνηση της ελληνικής ναυπηγικής βιομηχανίας.

Παράλληλα, η διασφάλιση της συνέχισης λειτουργίας των ναυπηγείων εξυπηρετεί σκοπούς συνδεόμενους με την Εθνική Άμυνα και την ασφάλεια της χώρας λόγω του κεντρικού ρόλου που επιτελούν στη συντήρηση και τη ναυπήγηση πολεμικού υλικού. Αυτά είναι γνωστά στην Κυβέρνηση. Υπαγάγετε, λοιπόν, στο καθεστώς στρατηγικής επένδυσης ταχείας αδειοδότησης τα Ναυπηγεία Σκαραμαγκά και τη συγκεκριμένη επένδυση. Το αναμενόμενο θα ήταν, βέβαια, αυτή η απόφαση να έχει προηγηθεί της διαγωνιστικής διαδικασίας. Σε αυτή την περίπτωση, το πλέον πιθανό ήταν να υπήρχε πολύ μεγαλύτερο ενδιαφέρον και το τίμημα που θα αποκόμιζε το Ελληνικό Δημόσιο να ήταν σαφώς υψηλότερο. Αυτό δεν συνέβη, οπότε θεωρούμε -όπως θεωρούν και πολλοί φορείς, όπως σας έχουν καταθέσει- ότι υπάρχει βλάβη του Ελληνικού Δημοσίου και των υπολοίπων πιστωτών. Πόσο μάλλον, όταν το νομοσχέδιο αυτό είναι πιλότος, όπως αναφέρεται για ανάλογη διαχείριση και των υπόλοιπων ναυπηγείων, δηλαδή για παράδειγμα της Ελευσίνας.

Καθορίζεται, επίσης, γενικό πλαίσιο ολοκληρωμένης αξιοποίησης, βιώσιμης ανάπτυξης και λειτουργίας των ναυπηγείων. Στη δημόσια διαβούλευση, η οποία επαναλαμβάνω διήρκησε μόλις 5 εργάσιμες μέρες, τόσο η ΣΕΝΑΒΥ σας επισήμανε ότι οι ευνοϊκές αυτές διατάξεις-ρυθμίσεις υπέρ του πλειοδότη εγκυμονούν κινδύνους παραβάσεων της ευρωπαϊκής νομοθεσίας ανταγωνισμού και παρεμβάσεων των αρμόδιων ευρωπαϊκών οργάνων, με αποτέλεσμα τη δημιουργία εκ νέου σοβαρών εμποδίων στην ομαλή λειτουργία των Ναυπηγείων Σκαραμαγκά. Όπως, επίσης, σας επεσήμανε και σε παρόμοιο κλίμα το ΕΒΕΠ ότι με το νομοσχέδιο θίγονται τα επιχειρηματικά και επενδυτικά συμφέροντα επιχειρήσεων-μελών του, που διαθέτουν ιδιοκτησίες στην ευρύτερη περιοχή των ναυπηγείων.

Και γιατί θίγονται;

Γιατί ευνοείται ο ιδιώτης που πλειοδότησε στους δύο από τους τρεις συνολικά διαγωνισμούς που έγιναν, ενώ όσοι απέκτησαν τμήματα της πρώην ενιαίας έκθεσης μέσω του τρίτου διαγωνισμού, όχι μόνο δεν ευνοούνται αναλογικά, αλλά αντιμετωπίζουν και τον σαφή κίνδυνο να υποστούν αναγκαστική απαλλοτρίωση υπέρ ενός ευνοούμενου. Συγκεκριμένα, δεν πρέπει να παρέχεται η δυνατότητα απαλλοτρίωσης ακινήτων από επενδυτές υπέρ άλλου επενδυτή, όταν μάλιστα το κράτος πούλησε τα προς επένδυση ακίνητα στους πρώτους μόλις προ διετίας για τον ίδιο σκοπό. Πόσο, μάλλον, όταν με το ίδιο νομοσχέδιο δημιουργούνται οι προϋποθέσεις, ώστε η απαλλοτρίωση να βασίζεται στις αντικειμενικές αξίες και να συνεπάγεται απώλεια χρημάτων για τους αρχικούς επενδυτές. Το γεγονός αυτό μπορεί να έχει απρόβλεπτες επιπτώσεις στο μέλλον και να προκαλέσει επενδυτική ανασφάλεια, ενώ καταλαβαίνετε ότι, όπως σας επισημαίνει και το ΕΒΕΠ, η νομοθετική σας ρύθμιση θα δημιουργήσει συνθήκες νομικών αντιπαραθέσεων και δικαστικών διαδικασιών μεταξύ ιδιωτών και θα έχουν ως αποτέλεσμα νέες μακροχρόνιες καθυστερήσεις στην επίτευξη αυτού του μεγάλου εθνικού στόχου, που επικαλείστε ότι επιθυμείτε. Επαναλαμβάνω, ότι ο αγοραστής μέχρι σήμερα δεν έχει παρουσιάσει δημόσιο επενδυτικό πλάνο, οπότε το ελληνικό δημόσιο έρχεται και εκ προοιμίου δεσμεύεται ότι κατά παρέκκλιση των γενικών ισχυόντων πολεοδομικών διατάξεων θα εγκρίνει ό,τι και όποτε αυτός αποφασίσει.

Ένα άλλο σημείο, που θα πρέπει να συζητήσουμε σε αυτές τις συνεδριάσεις της Επιτροπής, είναι οι εργαζόμενοι των Ναυπηγείων Σκαραμαγκά. Το νομοσχέδιό σας δεν λύνει κανένα από τα ζητήματα εξασφάλισης της δουλειάς των εργαζομένων, οι οποίοι απαιτούν να έχουν -και συμφωνούμε απόλυτα- μόνιμη και σταθερή εργασία. Δεν επιλύονται ακόμη τα ζητήματα των αποζημιώσεων, δεν επιλύονται τα ζητήματα της απόδοσης των δεδουλευμένων και μια σειρά άλλα ζητήματα.

Τι λέει η ρύθμιση; Ότι το σύνολο του προσωπικού απολύεται χωρίς το σύνολο των αποζημιώσεων τους, χάνοντας δεδουλευμένα δέκα ετών. Στη συνέχεια, ο αγοραστής δεσμεύεται να δημιουργήσει μόνο συγκεκριμένο ελάχιστο αριθμό θέσεων εργασίας, ο οποίος, όμως, δεν αναφέρεται και πάλι πουθενά. Αυτό θα είχε ένα ενδιαφέρον, αν ήταν ένα κενό ναυπηγείο, ωστόσο, όμως, δεν είναι. Ο αγοραστής γνωρίζει ότι αγοράζει ένα σε λειτουργία ναυπηγείο με εξειδικευμένους εργαζόμενους, με συγκεκριμένα δικαιώματα, με συμβάσεις αορίστου χρόνου και με συλλογική σύμβαση εργασίας. Απέναντι σε αυτούς τους εργαζόμενους υπάρχουν, επίσης, συγκεκριμένες οικονομικές εκκρεμότητες. Τα χρωστούμενα δεδουλευμένα και οι αποζημιώσεις απόλυσης αγγίζουν τα 200 εκατομμύρια ευρώ. Θυμίζουμε ότι, επειδή η Κυβέρνηση επέλεξε να ακολουθήσει μια συγκεκριμένη στρατηγική για την πώληση των ναυπηγείων, το τίμημα που εισέπραξε είναι μόλις 25 εκατ. Ευρώ. Λίγους μήνες αργότερα, ο ίδιος επενδυτής για ένα οικόπεδο στη Σαρωνίδα πλήρωσε 30 εκατομμύρια ευρώ, ποσό διπλάσιο από αυτό που όρισε η Τράπεζα Πειραιώς, πλήρωσε δηλαδή 1,5 εκατ. Ευρώ το στρέμμα.

Αίτημα, λοιπόν, για να επανέλθω στους εργαζόμενους του συνδικάτου και όλων των εργαζομένων στο Σκαραμαγκά, είναι στο κατατεθέν σχέδιο νόμου να προστεθεί διάταξη, σύμφωνα με την οποία, ο φορέας υλοποίησης υποχρεούται στην πρόσληψη όλων των εργαζομένων στα Ναυπηγεία Σκαραμαγκά, που απασχολούνται με συμβάσεις εργασίας αορίστου χρόνου και, φυσικά, με τις ίδιες συμβάσεις εργασίας και με την ισχύουσα συλλογική σύμβαση εργασίας.

Κύριε Υπουργέ, μη γελάτε. Οι εργαζόμενοι θέλουν την εργασία τους. Το να δοθούν κάποια χρήματα δεν διασφαλίζει το μέλλον τους. Θέλουν την εργασία τους και, μάλιστα, θέλουν την εργασία τους με συνθήκες αξιοπρέπειας και συμβάσεις αορίστου χρόνου με πλήρη εργασιακά και συνδικαλιστικά δικαιώματα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Στο διαγωνισμό που ξεκινήσατε εσείς αυτό κάνατε;

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ξέρετε πολύ καλά, τι προβλέπονταν στο διαγωνισμό και ξέρουμε πολύ καλά τι κάνετε και εσείς, κύριε Υπουργέ, που ξεπουλάτε όλες τις μεγάλες επιχειρήσεις δημοσίου συμφέροντος, το ίδιο κάνατε και με τη ΛΑΡΚΟ, κύριε Υπουργέ, πριν λίγες μέρες, όταν αφήσατε στον δρόμο 1.100 εργαζόμενους με την ντροπιαστική μεταμεσονύχτια τροπολογία που φέρατε και τους οδηγήσατε τους εργαζόμενους στις ομαδικές απολύσεις. Το ίδιο κάνατε, κύριε Υπουργέ, και στα λιπάσματα Καβάλας, το ίδιο κάνετε και στα Πετρέλαια Καβάλας και μην αρχίσουμε τώρα σε αυτό το νομοσχέδιο να αναλύουμε, ποιος έχει αντεργατικές πολιτικές και ποιος δεν έχει.

Ο κόσμος της εργασίας γνωρίζει και τους νόμους που έφερε ο ΣΥΡΙΖΑ για την προστασία του και τους νόμους, τους οποίους κατήργησε με το καλημέρα έως και σήμερα η Νέα Δημοκρατία.

Επομένως, για τα εργασιακά θέματα νομίζω ότι δεν υπάρχει επίπεδο αντιπαράθεσης. Εσείς είστε υπέρ των μεγαλοεργοδοτών και εκτελείτε τις επιταγές του ΣΕΒ και ο ΣΥΡΙΖΑ είναι υπέρ των εργαζομένων.

Την ώρα, λοιπόν, που ειρωνεύεστε τους εργαζόμενους και την ώρα που δίνετε συγχαρητήρια στον εαυτό σας για το ξεπούλημα των Ναυπηγείων, ας μεριμνήσετε να δώσετε και μια πειστική απάντηση στους εργαζόμενους, ας μεριμνήσετε να πάρουν τα χρήματά τους, ας διασφαλίσετε τις θέσεις εργασίας τους και ας μην επιλέξετε να δώσετε την χαριστική βολή σε αυτούς και να βάλετε την υπογραφή σας κάτω από αυτή την ντροπιαστική εκποίηση δημόσιας περιουσίας εις βάρος τους. Εμείς θα στεκόμαστε πάντα δίπλα στους εργαζόμενους, τους οποίους θεωρούμε αναπόσπαστο κομμάτι της λύσης.

Όσον αφορά τα περιβαλλοντολογικά, με το νομοσχέδιο αυτό τίθενται μείζονα ζητήματα περιβαλλοντικής επιβάρυνσης, τα οποία σας έχει θέσει και ο Δήμος Χαϊδαρίου και όλοι οι αρμόδιοι φορείς αλλά και επικινδυνότητας στην ευρύτερη Δυτική Αθήνα και συνολικά στην πρωτεύουσα. Το σχέδιο νόμου υποβαθμίζει περιβαλλοντικά ολόκληρη τη Δυτική Αθήνα, την ίδια στιγμή που εσείς διατυμπανίζετε την πρόθεσή σας, να δημιουργήσετε εκτεταμένα πάρκα πρασίνου και αναψυχής στο Ελληνικό, καθώς και στο Τατόι και αλλού. Αυτά τα έχουν επισημάνει, τόσο ο Δήμος Χαϊδαρίου και συλλογικότητες, οι οποίες βρίσκονται στην περιοχή, όσο και φορείς επιχειρηματικοί.

Στο φως, λοιπόν, όλων των ανωτέρω πιστεύουμε ότι το υπό διαβούλευση νομοσχέδιο δεν πρέπει να εισαχθεί στη Βουλή, θα πρέπει να γίνει περαιτέρω διαβούλευση με όλους τους αρμόδιους φορείς και, επίσης, να δοθεί περισσότερος χρόνος στα κόμματα της αντιπολίτευσης, όπως είπα και στην αρχή, να κάνουν ουσιαστικό κοινοβουλευτικό έλεγχο, ουσιαστικές παρατηρήσεις και ουσιαστικές προτάσεις.

Επομένως, για να κλείσω, γιατί δεν έχω και άλλο χρόνο απαιτείται, πριν προβείτε σε πρόωρες εκλογές τον Οκτώβριο, κάτι το οποίο έχετε ανακοινώσει ποικιλοτρόπως, τόσο με τις υπεκφυγές του κυρίου Μητσοτάκη, όσο και με τις ρητές δηλώσεις βουλευτών σας, να σοβαρευτείτε και να σταματήσετε να νομοθετείτε στο πόδι μόνο για συμφέροντα φίλων και ημετέρων και για μεγάλα συμφέροντα. Απαιτείται να σταματήσετε να νομοθετείτε μόνο προσχηματικά, γιατί ουσιαστικά δεν νομοθετούμε εδώ, δεν γίνεται συζήτηση, φέρνετε το νομοσχέδιο σε μια μέρα και το φέρνουμε στις Επιτροπές χωρίς να έχει γίνει διαβούλευση.

Απαιτείται να σεβαστείτε και τα δικά μας δικαιώματα, να κάνουμε ουσιαστικό έλεγχο, αλλά, φυσικά, και όλα τα δικαιώματα των ανθρώπων, οι οποίοι επηρεάζονται από το συγκεκριμένο νομοσχέδιο. Τις επόμενες μέρες, λοιπόν, θα μιλήσουμε αναλυτικά για όλα τα άρθρα του νομοσχεδίου και πιστεύω ότι θα λάβετε υπόψη τουλάχιστον τις παρατηρήσεις των φορέων, εφόσον κληθούν στην αρμόδια συνεδρίαση, και θα αλλάξετε πολλά από αυτά, τα οποία αναφέρονται στο νομοσχέδιο, καθώς τα σχόλια δεν έγιναν δεκτά, ούτε ένα από αυτά.

Στη συζήτηση επί των άρθρων, θα αναφέρω αναλυτικά για το κάθε άρθρο, τι παρατηρήσεις έχουμε και τι προτάσεις έχουμε. Δυστυχώς, μέσα σε εικοσιτέσσερις ώρες δεν μπορεί να αναλυθεί το κάθε άρθρο και δεν μπορεί να μελετηθεί ουσιαστικά, είναι εκατοντάδες σελίδες. Αυτό είναι δική σας ευθύνη, κύριε Υπουργέ.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Να σας ενημερώσω για τους φορείς, που θα καλέσουμε, είναι ο Σύνδεσμος Επιχειρήσεων Ναυπηγικής Βιομηχανίας, το Σωματείο Εργαζομένων Ναυπηγείων Σκαραμαγκά, Εμπορικό και Βιομηχανικό Επιμελητήριο Πειραιά, Ένωση Μελών Νομικού Συμβουλίου του Κράτους, Νομικό Συμβούλιο του Κράτους, Ομοσπονδία Συλλόγων Εργαζομένων Τυχερών Παιχνιδιών και ο Φορέας Διαχείρισης του Πάρκου Ελληνικού.

Το λόγο έχει η κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, από την ημέρα που ο Πρωθυπουργός ουσιαστικά προανήγγειλε πρόωρες εκλογές, κατασκευάζοντας σταδιακά το πολιτικό σκεπτικό τους, υπάρχει η αίσθηση ότι η κοινοβουλευτική περίοδος, την οποία διάγουμε, είναι και η τελευταία της παρούσας Βουλής. Πριν από τη προκήρυξη των εκλογών, και νομοσχέδια, όπως αυτό, είναι από τα τελευταία που εισάγονται στη συζήτηση.

Επειδή βρισκόμαστε σε συνεδρίαση της Επιτροπής Οικονομικών, θα πρέπει να πω ότι το ερώτημα δεν είναι το πότε των πρόωρων εκλογών, όπως συζητείται στους διαδρόμους της Βουλής, αλλά το γιατί. Η απάντηση βρίσκεται στα αδιέξοδα και την ασφυξία που έχει δημιουργήσει η κυβέρνηση Μητσοτάκη για την οικονομία και την κοινωνία με τις πολιτικές της επιλογές. Μια κυβέρνηση που κερδοσκοπεί πάνω στους πολίτες της μέσω της υπερφορολόγησης, αφού αρνείται πεισματικά εδώ και ένα χρόνο να προχωρήσει σε μείωση του ΦΠΑ στα βασικά αγαθά και τρόφιμα και του Ειδικού Φόρου Κατανάλωσης στα καύσιμα. Αντί να αντιμετωπίζονται ο πληθωρισμός και η ακρίβεια σε μια οικονομία χαμηλής ανταγωνιστικότητας, πυροδοτούνται ακόμα περισσότερο, με την άρνηση της κυβέρνησης να μειώσει την έμμεση φορολογία και να ελέγξει την κερδοσκοπία και την αισχροκέρδεια.

Παρατηρούμε το παράδοξο. Σε άλλες χώρες, που οι πολίτες τους έχουν τριπλάσιο εισόδημα από τους Έλληνες, να πληρώνουν για καύσιμα κάτω από 2 ευρώ, ενώ εμείς να είμαστε πρωταθλητές στην ακρίβεια. Το ζήτημα, επομένως, δεν είναι ότι έχετε αποτύχει διαχειριστικά επειδή δεν μπορείτε, είναι κάτι ακόμη χειρότερο, ότι πρόκειται για συνειδητές επιλογές σας. Όλα, όσα κατηγορούσατε την κυβέρνηση ΣΥΡΙΖΑ, που έπαιρνε 10 για να επιστρέψει 1 στους πολίτες, που είχε αντιαναπτυξιακή πολιτική και που κατέστρεφε τη μεσαία τάξη, εσείς τα έχετε κάνει στο πολλαπλάσιο. Ποιος είναι σήμερα, κύριε Υπουργέ, ο απολογισμός στη χώρα μας του σχεδόν ενός χρόνου λειτουργίας του Ταμείου Ανάκαμψης, πόσα χρήματα και πού έχουν κατευθυνθεί; Καμία ενημέρωση, καμία διαφάνεια, από μια κυβέρνηση που παρίστανε τη φιλική προς την επιχειρηματικότητα και αποδείχθηκε τελικά εχθρός της, και φίλος μόνο κάποιων λίγων και ισχυρών.

Έρχομαι τώρα στο νομοσχέδιο, που αποτελεί ένα ακόμα δείγμα μιας πρακτικής κακής νομοθέτησης που έχει υιοθετήσει η Κυβέρνηση από την αρχή της θητείας της, καθώς έχει συγχωνεύσει τρία άσχετα μεταξύ τους νομοσχέδια στη συσκευασία του ενός. Είναι φαίνεται στο πλαίσιο μιας λογικής να κλείσουν άρον άρον διάφορες εκκρεμότητες, πριν από τις εκλογές. Αυτό φαίνεται από το γεγονός ότι μόνο για δύο από όλα τα κεφάλαια του νομοσχεδίου κάνατε διαβούλευση. Το ένα ήταν για τις ασυμφωνίες στη μεταχείριση υβριδικών μέσων με τρίτες χώρες και το άλλο για τα Ναυπηγεία Σκαραμαγκά. Οι υπόλοιπες διατάξεις είναι ουρανοκατέβατες.

Δεδομένων αυτών, λοιπόν, υπάρχουν ερωτήματα που θέλουμε να διατυπώσουμε. Καταρχάς, έχουμε τις διατάξεις του μέρους Α’, που αφορούν στην ενσωμάτωση στην ελληνική νομοθεσία των διατάξεων του άρθρου 9α της Οδηγίας 1164 του 2016 του Ευρωπαϊκού Συμβουλίου, για τη θέσπιση κανόνων υβριδικών συμφωνιών, όπως ισχύει, μετά από την τροποποίησή της με το άρθρο 1 παράγραφος 5 της Οδηγίας 952 του 2017. Γιατί η συγκεκριμένη ενσωμάτωση άργησε 5 χρόνια, γιατί δεν έγινε με τον προηγούμενο ν. 4712/2020;

Τι ήταν αυτό, που σας κινητοποίησε να το φέρετε τώρα και κάποιες επιχειρήσεις ενδεχομένως επωφελήθηκαν από το κενό, που υπήρχε μέχρι σήμερα; Έχετε στοιχεία, εσείς κύριε Υπουργέ και η ΑΑΔΕ, για τα πόσα επιχειρηματικά σχήματα στην Ελλάδα εμπίπτουν στην κατηγορία της αντίστροφης υβριδικής οντότητας και πόσα από αυτά θα χαρακτηριστούν φορολογικοί κάτοικοι Ελλάδος με φορολογικά έσοδα για τη χώρα;

Σε ό,τι αφορά τις διατάξεις, που αφορούν το πλαίσιο για την αξιοποίηση και εκ νέου λειτουργία των ναυπηγείων Σκαραμαγκά, αλλά και για την προώθηση της ελληνικής ναυπηγικής, όπως αναφέρει το νομοσχέδιο, υπάρχουν, επίσης, μια σειρά από σοβαρά ερωτήματα. Προγραμματική μας θέση ως ΠΑΣΟΚ - Κίνημα Αλλαγής είναι ότι η ναυπηγική βιομηχανία αποτελεί βασικό κομμάτι της βιομηχανικής και της αμυντικής πολιτικής της χώρας και γι’ αυτό δεν αμφισβητούμε την κρισιμότητα της επανεκκίνησης της και την υπαγωγή της στο πλαίσιο των στρατηγικών επενδύσεων. Αλλά για εμάς ναυπηγεία χωρίς εργαζόμενους δεν νοούνται. Και μιλάμε για τους εργαζόμενους, που έβαλαν πλάτη τα τελευταία χρόνια, ώστε να κατασκευαστούν τα υποβρύχια ΄΄Πιπίνος, Ματρώζος, Κατσώνης και Ωκεανός΄΄, των οποίων η επιχειρησιακή σημασία είναι τεράστια για την εθνική άμυνα. Γι’ αυτό είναι και για εμάς κρίσιμο να προβλεφθεί, ότι όλοι οι εργαζόμενοι με σχέση εργασίας αορίστου χρόνου θα συνεχίσουν να εργάζονται στο νέο σχήμα, για να συμβάλλουν στην αναζωογόνηση των ναυπηγείων. Φυσικά, θα περιμέναμε από εσάς να μας ενημερώσετε ποιες είναι οι προθέσεις σας για τα δεδουλευμένα των εργαζομένων, δεδομένου ότι ο εκκαθαριστής της ΕΝΑΕ εισέπραξε ένα πολύ μικρό τίμημα για το περιουσιακό στοιχείο, που πούλησε στον επενδυτή, το οποίο προφανώς δεν μπορεί να καλύψει τις οφειλές των εργαζομένων. Αντί αυτού στο νομοσχέδιο προβλέπεται ένα σχέδιο ολοκληρωμένης ανάπτυξης μέσω της έκδοσης προεδρικού διατάγματος, με το οποίο θα οριστεί ένας ελάχιστος αριθμός θέσεων εργασίας, χωρίς να διευκρινίζεται, εάν ο αριθμός αυτός θα καλύπτει τον ήδη μικρό αριθμό εργαζομένων στα ναυπηγεία και αν θα τους συμπεριλάβει όλους.

 Εμείς απαιτούμε με κατηγορηματικό τρόπο, κύριε Υπουργέ, να προβλέψετε άμεσα την πρόσληψη όλων των υφιστάμενων εργαζόμενων, που σφίγγουν τα δόντια τόσα χρόνια και κρατάνε με τον ιδρώτα τους τα ναυπηγεία ανοιχτά. Με το ίδιο προεδρικό διάταγμα θα καθορίζονται επιπλέον ειδικότεροι όροι, περιορισμοί και προϋποθέσεις για την πραγματοποίηση της επένδυσης, όπως το ελάχιστο ύψος της επένδυσης, οι πηγές και οι καταρχήν φορείς χρηματοδότησής της. Μάλιστα, στο ύψος της επένδυσης προσμετράται υποχρεωτικά η αξία απόκτησης της έκτασης των ναυπηγείων. Πόσο σοβαρό είναι, όμως, αυτό; Πρώτα δρομολογείτε την πώληση των περιουσιακών στοιχείων από την ΕΤΑ και τον εκκαθαριστή σε τιμές, που ήδη έχουν χαρακτηριστεί χαμηλές και στη συνέχεια θα διαμορφώσετε το ύψος της επένδυσης; Δεν μιλάμε για απλή πώληση περιουσιακών στοιχείων σε ένα επενδυτή, που θα τα κάνει ό,τι θέλει. Μιλάμε για την επανεκκίνηση μιας βιομηχανίας κρίσιμης για την ανάπτυξη και την άμυνα της χώρας και εσείς το τίμημα της επένδυσης δεν το φέρατε στη Βουλή. Θα το ορίσετε μόνοι σας σε συνεννόηση με τον επενδυτή και ποιο είναι αλήθεια το εξοπλιστικό πρόγραμμα του Υπουργείου Άμυνας, το οποίο θα εξασφαλίσει ένα μέρος της παραγωγής στα ελληνικά ναυπηγεία; Γιατί εσείς πετάξετε την ευκαιρία οι φρεγάτες Belharra να γίνουν στα ναυπηγεία της Ελλάδας, αλλά υλοποιούνται στη Γαλλία. Τώρα διαβάζουμε και για τις ιταλικές και τις γαλλικές κορβέτες. Δηλαδή, έχουμε ξανά αποκλεισμό των ελληνικών ναυπηγείων. Άρα, σοβαρό εθνικό σχέδιο για τη ναυπηγική πολιτική δεν υπάρχει και ακόμη αναζητείται, με ό,τι σημαίνει αυτό για τη χώρα, την οικονομία και τους εργαζόμενους στα ναυπηγεία.

Από εκεί και πέρα, έχουμε και μια σειρά ερωτήματα για τις υπόλοιπες ετερόκλητες διατάξεις του νομοσχεδίου και για τις οποίες θα τοποθετηθούμε στην κατ’ άρθρων συζήτηση, μετά την ακρόαση των φορέων. Έρχομαι τώρα στο θέμα του καζίνου στο Ελληνικό. Παρότι ως κόμμα καταψηφίσαμε το νέο πλαίσιο αδειοδότησης καζίνο, έχουμε στηρίξει την προώθηση της επένδυσης στο Ελληνικό. Μάλιστα είχαμε υπερψηφίσει το άρθρο 109 του ν.4446/2016 με τις ρυθμίσεις για τη χορήγηση άδειας καζίνο στο πρώην διεθνές αεροδρόμιο του Ελληνικού, το οποίο μάλιστα είχε καταψηφίσει η ΝΔ, ενώ ψηφίσαμε και τη σύμβαση αγοραπωλησίας μετοχών για την απόκτηση του 100% του μετοχικού κεφαλαίου της Εταιρείας Ελληνικό Α.Ε. και τις από 19/7/2016 τροποποιητική σύμβαση.

Αυτό, προφανώς, δεν σημαίνει ότι δεν έχουμε επιφυλάξεις για κάποιες εκφάνσεις του έργου, αφού έχουμε ασκήσει κριτική σε διάφορες διατάξεις, όπως η αλλαγή συντελεστών δόμησης που μεθοδεύτηκαν, για να επιτραπούν οι ουρανοξύστες, ή για την πρόβλεψη τοιχισμένων σημείων του, που ανακάλεσε η Κυβέρνηση, περιορίζοντας την περίφραξη σε εργοτάξια κτλ.

Εκεί, που έχουμε εστιάσει ασφαλώς, και είναι πολύ σοβαρό θέμα για μας, είναι ο σεβασμός των περιβαλλοντικών κανόνων του έργου.

Κατόπιν όλων αυτών, θα αναφερθούμε στην κατ’ άρθρον συζήτηση στα ειδικότερα θέματα και, ανάλογα με τις απαντήσεις που θα λάβουμε, θα καθορίσουμε και την τελική μας στάση.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ την κυρία Αντωνίου. Το λόγο έχει ο κ. Καραθανασόπουλος, από το Κομμουνιστικό Κόμμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

 Στην πρώτη τοποθέτηση, την επί της αρχής, θα επικεντρωθούμε σε δύο από τα ζητήματα, που θίγονται στο νομοσχέδιο του Υπουργείου Οικονομικών -για την υπόθεση του καζίνου του Ελληνικού και για τα Ναυπηγεία Σκαραμαγκά-, από τα οποία καθορίζεται σε αυτές τις διατάξεις η αρνητική ψήφος του Κ.Κ.Ε.. Δηλαδή, το Κομμουνιστικό Κόμμα Ελλάδας επί της αρχής καταψηφίζει το συγκεκριμένο νομοσχέδιο, γιατί οι διατάξεις των δύο αυτών ζητημάτων αναδεικνύουν ανάγλυφα τον παρασιτικό χαρακτήρα της καπιταλιστικής οργάνωσης της οικονομίας.

Το πρώτο είναι φανερό, γιατί είναι παρασιτικό: Το καζίνο. Το λέει μόνη της, η ίδια, η λέξη, τζόγος. Δηλαδή, προσφέρουμε στο λαό θεάματα, χωρίς άρτο. Και, μάλιστα, θεάματα για συγκεκριμένες κατηγορίες. Από αυτήν την άποψη, δεν είναι τυχαίο ότι, όχι μόνο η σημερινή Κυβέρνηση, αλλά και οι προηγούμενες κυβερνήσεις αυτό προωθούσαν - τον τζόγο. Και η κυβέρνηση του ΣΥΡΙΖΑ, με τις δύο άδειες στην Αττική και τη μεταφορά του καζίνο της Πάρνηθας μέσα στον αστικό ιστό της της ευρύτερης περιοχής, αλλά και η δημιουργία καζίνο στο Ελληνικό και ο ΟΠΑΠ με τις παιχνιδομηχανές που έχει γεμίσει σε όλες τις γειτονιές. Και από αυτήν την άποψη είναι φανερό, δηλαδή.

Να θυμίσω ένα στίχο του Βάρναλη και βάλτε, στη θέση του «χασίς», τον «τζόγο»:

«Στης χούντας το αλισβερίσι,

λεύτερο ήταν το χασίσι,

ποτέ ο λαός να μην ξυπνήσει».

Έτσι, λοιπόν, δείχνουμε ως διέξοδο τον τζόγο, ο οποίος καταστρέφει, όμως, επί της ουσίας, οικογένειες - λαϊκές οικογένειες καταστρέφει. Και το λέμε αυτό, διότι, βεβαίως, από τη μια μεριά, υπάρχει αυτή η πλευρά.

Από την άλλη, έχουμε δει και την εικόνα της μέχρι τώρα λειτουργίας των καζίνο, σε σχέση με τους ίδιους τους εργαζόμενους. Πάρτε για παράδειγμα το καζίνο του Ρίου της Πάτρας, το καζίνο της Κέρκυρας και της Ξάνθης, όπου ένας ευυπόληπτος επιχειρηματίας χρωστάει σε όποιον του λέει καλημέρα. Παρόλα αυτά, είναι ευυπόληπτος. Χρωστάει στους εργαζόμενους, χρωστάει στις τράπεζες, χρωστάει στα ασφαλιστικά ταμεία και στις εφορίες. Και, παρότι υπάρχει ένα νομοθετικό πλαίσιο, ούτε η προηγούμενη κυβέρνηση του ΣΥΡΙΖΑ, ούτε σημερινή, τηρεί αυτό το νομοθετικό πλαίσιο, όσον αφορά τουλάχιστον την καταβολή των δεδουλευμένων στους εργαζόμενους και στα ασφαλιστικά ταμεία.

Και, μάλιστα, λειτουργούσε, μέχρι πριν λίγο, για παράδειγμα το καζίνο του Ρίου, χωρίς να πληρώνει ασφαλιστικές εισφορές. Μαύρη εργασία, δηλαδή. Βεβαίως, με τις πλάτες της εργατικής αριστοκρατίας, σημαίνοντος στελέχους της πλειοψηφίας της ΓΣΕΕ, που αποτελεί τη συνδιαχείριση επί της ουσίας.

Και, βεβαίως, η σημερινή συζήτηση, που βρίσκεται σε εξέλιξη για τους ισραηλίτες επενδυτές, που θέλουν να αγοράσουν τα καζίνο αυτά, απαλλαγμένοι και από το εργατικό βάρος, αλλά και ταυτόχρονα με διαγραφή πάνω από το 90% των χρεών στις τράπεζες, στα ασφαλιστικά Ταμεία και στις εφορίες

Σας θυμίζει κάτι αυτό; Αντίστοιχα παραδείγματα του παρελθόντος. Λέγε με, για παράδειγμα, Μαρινόπουλο. Ένα, λοιπόν, ζήτημα είναι αυτό. Δεύτερον, ότι με την όλη αυτή διαδικασία επί της ουσίας θα διαμορφωθεί μία περιοχή τύπου Λάς Βέγκας στο Ελληνικό. Λες και αυτό έχει ανάγκη ο λαός της περιοχής, οι κάτοικοι του λεκανοπεδίου, για να μπορέσουν να βελτιώσουν τις συνθήκες διαβίωσής τους. Ένα Λάς Βέγκας μέσα στην περιοχή και βεβαίως τι διαμορφώνεται, τι δρομολογείται, πέρα από το καζίνο των 15.000 τετραγωνικών μέτρων στεγασμένης επιφάνειας, ένα ξενοδοχείο πέντε αστέρων 3500 περίπου κλινών, 119.000 τετραγωνικών μέτρων στεγασμένων, ένα συνεδριακό και εκθεσιακό κέντρο 23.000 τετραγωνικών μέτρων στεγασμένο και ένα κέντρο αθλητικών και πολιτιστικών εκδηλώσεων. Δηλαδή, οι συνεργαζόμενοι χώροι της επένδυσης, της συνολικής, ανέρχονται στα 169.227 τετραγωνικά μέτρα, για να εξυπηρετηθούν τα συμφέροντα της κοινοπραξίας, η οποία τελικά επιλέχθηκε μετά από διάφορες διαδικασίες, για να προχωρήσει η δημιουργία του καζίνο στο Ελληνικό.

Από αυτή την άποψη, ως Κ.Κ.Ε., είχαμε διαφωνήσει συνολικά με την επιλογή παραχώρησης του Ελληνικού στον επενδυτικό όμιλο, ο οποίος τελικά πλειοψήφησε και με τα σχέδια ανάπτυξης, τα επενδυτικά σχέδια στην περιοχή, κάτι, το οποίο τα υπόλοιπα κόμματα η Νέα Δημοκρατία, ΣΥΡΙΖΑ, ΚΙΝΑΛ-ΠΑΣΟΚ συμφωνούν. Από αυτή την άποψη είναι δεδομένη η αρνητική ψήφος του Κ.Κ.Ε.

 Δεύτερον, ναυπηγείο Σκαραμαγκά. Αν καθόμασταν να συζητήσουμε την ιστορική διαδρομή των ναυπηγείων Σκαραμαγκά, θα χρειαζόμασταν πολλαπλάσιες συνεδριάσεις της Επιτροπής μόνο για την ιστορική διαδρομή των ναυπηγείων Σκαραμαγκά, όπου επί της ουσίας δοκιμάστηκαν τα πάντα. Τα πάντα όλα από ιδιωτικοποίηση, από αποκρατικοποίηση, από κοινό σχήμα εργαζομένων στη διοίκηση με την ΕΤΒΑ, από ξανά ιδιωτικοποίηση, ξανά κρατικοποίηση, στρατηγικός αμυντικός χαρακτήρας λειτουργίας των ναυπηγείων μόνο για την εξυπηρέτηση του Υπουργείου Εθνικής Άμυνας, που όλες, αυτές, όμως, οι επιλογές ιδιοκτησιακού χαρακτήρα, όλα αυτά τα σχήματα, που δοκιμάστηκαν, όχι μόνο απέτυχαν, αλλά οδήγησαν στη συγκεκριμένη εικόνα που παρουσιάζουν σήμερα τα ναυπηγεία Σκαραμαγκά, που επί της ουσίας η Κυβέρνηση ΣΥΡΙΖΑ το 2018 τα παρέδωσε σε ειδική εκκαθάριση, με στόχο την πώληση των ενεργητικών στοιχείων των ναυπηγείων –τελεία-. Ενεργητικό στοιχείο των ναυπηγείων –τελεία-, ούτε για εργαζομένους μιλάει μέσα, ούτε για τίποτα.

 Τώρα το υποκριτικό ενδιαφέρον του τι θα γίνουν οι εργαζόμενοι, όταν ήταν Κυβέρνηση, δεν την απασχολούσε και εδώ είναι και καθοριστικός ο ρόλος σε αυτή την εξέλιξη των πραγμάτων της Ευρωπαϊκής Ένωσης. Με τη δαμόκλειο σπάθη των δικαστικών αποφάσεων περί επιβολής προστίμων, περί ανάκτησης παράνομων κρατικών ενισχύσεων στα ναυπηγεία και όλα τα υπόλοιπα, αλλά δεν θα σταθώ τόσο πολύ στην ιστορία, η οποία έχει ενδιαφέρον όσο στο σήμερα και στην επόμενη μέρα, γιατί πρέπει να δούμε τη μεγάλη εικόνα, στην οποία κανείς άλλος από τους προηγούμενους ομιλητές δεν αναφέρθηκε. Σκοπίμως; Δεν το ξέχασε. Σκοπίμως δεν αναφέρθηκε.

Και ποια είναι αυτή η μεγάλη εικόνα; Οι σφοδρότατοι ανταγωνισμοί στην Ανατολική Μεσόγειο ανάμεσα σε δύο ιμπεριαλιστικά κέντρα, το ευρωατλαντικό ιμπεριαλιστικό κέντρο των Αμερικανών του ΝΑΤΟ και της Ευρωπαϊκής Ένωσης και το ευρωασιατικό ιμπεριαλιστικό κέντρο Ρωσίας - Κίνας, αφενός, για να αποκόψουν την επιρροή της Ρωσίας στην περιοχή και τη στρατιωτική της παρουσία, στη λογική της περικύκλωσης της στρατιωτικής της ζώνης και δεύτερον, να χτυπήσουν, στα πλαίσια του εμπορικού πολέμου, το σχέδιο της Κίνας για το νέο δρόμο του μεταξιού, όπου το λιμάνι του Πειραιά αποτελεί κομβικό σημείο ανάπτυξης του νέου δρόμου του μεταξιού.

Και σ’ αυτό οι Αμερικανοί πρωτοστατούν, να μην υλοποιηθεί ο νέος δρόμος του μεταξιού, δημιουργώντας ανταγωνιστικά επενδυτικά σχέδια, τα οποία εμποδίζουν την ανάπτυξη συνολικά του κινεζικού σχεδιασμού. Δεν είναι τυχαίο ότι αυτό το επανέλαβε πολύ χαρακτηριστικά, όχι μόνο ο παλιός Πρέσβης των Ηνωμένων Πολιτειών, αλλά και ο νέος Πρέσβης των Ηνωμένων Πολιτειών στην πρόσφατη συνέντευξή του στην εφημερίδα «Καθημερινή» της Κυριακής.

Τι είπε, λοιπόν; Ότι ένας από τους βασικούς άξονες, πέραν από τον ανταγωνισμό με τη Ρωσία, είναι και ο ανταγωνισμός με την Κίνα, όπου καθοριστικό ρόλο σε αυτόν τον ανταγωνισμό παίζουν οι υποδομές ζωτικής σημασίας για τα αμερικανικά συμφέροντα.

Ποιες είναι οι υποδομές ζωτικής σημασίας για τα αμερικανικά συμφέροντα; Η ναυπηγική βιομηχανία και τα λιμάνια. Αυτό, περιλαμβάνει, την υποστήριξη των αμερικανικών υποψηφιοτήτων για το λιμάνι της Αλεξανδρούπολης και γι’ αυτό οι Ηνωμένες Πολιτείες επικεντρώνονται, ταυτόχρονα, έντονα και στα ναυπηγεία Ελευσίνας και Σκαραμαγκά, στο όνομα να αποκλείσουν τους επενδυτικούς σχεδιασμούς της Κίνας.

Βεβαίως, εμείς δεν επιλέγουμε επενδυτικά σχέδια, απλώς καταγράφουμε τη μεγάλη εικόνα του σφοδρότατου ανταγωνισμού και ότι στα πλαίσια αυτά οι ελληνικές κυβερνήσεις και η προηγούμενη του ΣΥΡΙΖΑ, διαμόρφωσε τις προϋποθέσεις υλοποίησης των αμερικανικών ιμπεριαλιστικών σχεδιασμών, όχι μόνο σε στρατιωτικό επίπεδο, αλλά και σε επίπεδο ενεργειακό και σε υποδομές λιμανιών και ναυπηγείων.

Από τα Ναυπηγεία Σύρου που παραδόθηκαν στην ONEX, τα Ναυπηγεία Ελευσίνας, που τα έχει πάρει μια κοινοπραξία στην οποία συμμετέχει η ONEX και διαπραγματεύεται πόσο θα μειωθούν τα χρέη της εταιρείας, προς το Δημόσιο και στις τράπεζες. Ζητάνε και αυτοί ποσοστό 90%. Τυχαίο; Όπως ζητάνε και οι Ισραηλίτες, όπως και άλλοι. Αυτά ποιος θα τα πληρώσει, αλήθεια; Ποιος θα πληρώσει τα χρέη, τα οποία θα διαγραφούν, για να μπορέσουν να λειτουργήσουν τα Ναυπηγεία Ελευσίνας;

Πηγαίνω σε αυτές τις υποδομές που έχουν στρατιωτικό και ενεργειακό ενδιαφέρον και αυτές είναι οι υποδομές της ναυπηγοεπισκευαστικής βιομηχανίας -συνεχίζω με βάση και τις διατάξεις του νομοσχεδίου-. Γιατί έχουν ενδιαφέρον για τους Αμερικάνους; Γιατί, βεβαίως, είναι υποδομές, οι οποίες μπορούν να αξιοποιηθούν από τον έκτο στόλο και δεύτερον, είναι υποδομές, οι οποίες μπορούν να υλοποιήσουν τους ενεργειακούς σχεδιασμούς των Ηνωμένων Πολιτειών του ευρωατλαντικού άξονα, ιδιαίτερα με τη δημιουργία εγκαταστάσεων αεριοποίησής του υγροποιημένου φυσικού αερίου του LNG.

Τώρα, πάμε σε αυτά, τα οποία προβλέπονται, τα γενικόλογα, στις διατάξεις του σχεδίου νόμου σε σχέση με τη συμφωνία με τον κύριο Προκοπίου, τον εφοπλιστή. Τι προβλέπεται εκεί;

Βεβαίως, επισκευές. Χτίσιμο Yachting, δηλαδή μεγάλων γιοτ, αλλά και ταυτόχρονα υποδομές, όχι μόνο στο επίπεδο της ναυπήγησης και της επισκευής, αλλά και μια σειρά άλλες δραστηριότητες, από logistic, δηλαδή υποδομές για logistic, μέχρι -και εδώ είναι το μεγάλο ενδιαφέρον, το σημαντικό-, και υποδομές δημιουργίας παραγωγής ενέργειας.

Άρα, δηλαδή, ο σχεδιασμός του κυρίου Προκοπίου, ο οποίος δημοσιεύθηκε για δημιουργία μονάδας αεριοποίησης του υγροποιημένου φυσικού αερίου στο Ναυπηγείο του Σκαραμαγκά, είναι μέσα στα σχέδια -τα οποία εντάσσονται σε αυτά-, τα οποία περιγράφονται στο συγκεκριμένο άρθρο, για το σχέδιο δράσης στα λιμάνια.

Βεβαίως, απ’ αυτή την άποψη, λοιπόν, δεν είναι τυχαίο ότι ενδιαφέρεται ιδιαίτερα ο κ. Προκοπίου, να υλοποιηθούν οι αμερικανικοί σχεδιασμοί για το ακριβό υγροποιημένο φυσικό αέριο, γιατί, ταυτόχρονα, διαθέτει και έναν ισχυρό σχετικά στόλο μεταφοράς υγροποιημένου φυσικού αερίου LNG. Άρα, δηλαδή, επί της ουσίας, τα δικά του συμφέροντα θέλει να εξυπηρετήσει στα πλαίσια αυτά.

Τρίτο χαρακτηριστικό γνώρισμα, εφόσον ικανοποιούνται όλες οι απαιτήσεις του νέου επενδυτή. Η εταιρεία πρέπει να είναι καθαρή από εργατικό δυναμικό, το οποίο είναι έμπειρο και το οποίο, βεβαίως, με το διάβα των χρόνων και την απαξίωση των ναυπηγείων έχει χάσει την τεχνογνωσία του και θα χαθεί η τεχνογνωσία στα πλαίσια της ναυπήγησης. Γι’ αυτό ακριβώς και δεν προβλέπεται τίποτα απολύτως για την τύχη των εργαζομένων, που ειρήσθω εν παρόδω, με βάση τη συμφωνία, που είχαν κάνει με το Υπουργείο Άμυνας, αμειβόντουσαν, αν δεν κάνω λάθος, με περίπου 700 ευρώ το μήνα – αυτές ήταν οι αμοιβές τους για ναυπηγικές εργασίες.

Δεν λέγεται τίποτα, λοιπόν, για τους εργαζόμενους. Άρα, λοιπόν, καμία τύχη για τους εργαζόμενους, που έχουν εμπειρία, το τι θα γίνουν αυτοί και δεύτερον, δεν υπάρχει ούτε μία αναφορά για την καταβολή των δεδουλευμένων, που έχει πλέον τελεσιδικήσει σε τρίτο βαθμό στα δικαστήρια, σε ανώτερο δηλαδή βαθμό, τα 120 περίπου εκατομμύρια, που επιδίκασε το δικαστήριο ως καταβολή των δεδουλευμένων τους. Γι’ αυτό δεν υπάρχει ούτε μία γραμμή μέσα, όπως, επίσης, και τι θα γίνουν στο νέο επενδυτικό σχέδιο. Και, βεβαίως, το πέμπτο ζήτημα σχετίζεται με το ότι η επένδυση εντάσσεται στους στρατηγικού χαρακτήρα επενδύσεις. Άρα, δηλαδή, θα απολάβει όλα τα ευεργετήματα από τους αναπτυξιακούς νόμους, φορολογικά κίνητρα, επενδυτικά κίνητρα και μια σειρά άλλα ζητήματα.

Θα κλείσω και με την τεράστια αντίφαση. Ποια είναι αυτή η αντίφαση; Ότι ο ελληνικός στόλος αναπτύσσεται, ο ελληνόκτητος στόλος, με ραγδαία μορφή. 173 παραγγελίες νέων πλοίων φέτος, 104 πέρυσι από έλληνες εφοπλιστές και την ίδια στιγμή, η ναυπηγοεπισκευαστική βιομηχανία στη χώρα μας απαξιώνεται ραγδαία. Δηλαδή, αυτό επιβεβαιώνει ότι το κέρδος δεν έχει πατρίδα και, από αυτή την άποψη, η μόνη λύση για να διατηρηθούν και να αξιοποιηθούν οι παραγωγικές δυνατότητες της χώρας μας είναι να ξεμπερδεύουμε με τη λογική και το ρόλο του καπιταλιστικού κέρδους και να διαμορφωθούν οι προϋποθέσεις, σε συνθήκες κοινωνικής ιδιοκτησίας, στα συγκεντρωμένα μέσα παραγωγής, στις υποδομές και στη ναυπηγική βιομηχανία εν προκειμένω.

Με αυτά, κύριε Πρόεδρε, τελειώνω, δηλώνοντας και πάλι ότι το Κ.Κ.Ε. καταψηφίζει το συγκεκριμένο νομοσχέδιο επί της αρχής.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Λαμπρούλης Γεώργιος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Καραθανασόπουλο. Το λόγο έχει ο Ειδικός Αγορητής της Ελληνικής Λύσης, κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ κύριε Πρόεδρε.

Όσον αφορά το πρώτο μέρος, βλέποντας τον τίτλο, θα περιμέναμε μια τομή στις περίεργες, αν θέλετε, τριγωνικές ενδοκοινοτικές συναλλαγές, αλλά δυστυχώς δεν διαπιστώνουμε κάτι τέτοιο. Νομίζω τα υπόλοιπα είναι πιο ουσιαστικά και θα πάω στην παραχώρηση άδειας καζίνο στο Ελληνικό, που είναι στο δεύτερο μέρος. Κυρώνεται η από 8 Ιουνίου του 2022 σύμβαση παραχώρησης.

Τι περιλαμβάνει η χορηγούμενη άδεια; Καζίνο 15.000 τετραγωνικά μέτρα. Ξενοδοχείο πέντε αστέρων, με δυναμικότητα περίπου τρεισήμισι χιλιάδων κλινών, με καθαρή επιφάνεια εκατόν, περίπου, είκοσι χιλιάδων τετραγωνικών μέτρων, συνεδριακό εκθεσιακό κέντρο με επιφάνεια, περίπου, είκοσι τεσσάρων χιλιάδων τετραγωνικών μέτρων και, χώρος συνάθροισης κοινού αθλητικές κ.τ.λ. με συνολικό αριθμό θέσεων, δέκα χιλιάδων πεντακοσίων.

Το Υπουργείο Οικονομικών μετά την υπογραφή της ανωτέρω σύμβασης δήλωσε -τι είπε το Υπουργείο Οικονομικών-. Σταθερά προσηλωμένος στο αναπτυξιακό σχεδιασμό της Κυβέρνησης με πίστη στις αναπτυξιακές δυνατότητες του έργου και με τη δέουσα ασφάλεια, που απαιτεί η προάσπιση του δημοσίου συμφέροντος συνεχίζει να συμβάλλει έμπρακτα και με συνέπεια στην ταχεία εκκίνηση και εξέλιξη μιας μεγάλης επένδυσης για την εθνική οικονομία.

Εμείς, με τη σειρά μας, κ. Υπουργοί, το έχουμε πει πάρα πολλές φορές σε προηγούμενες συνεδριάσεις, και της Ολομέλειας, αλλά και της Επιτροπής, όταν η κουβέντα στρεφόταν γύρω από το καζίνο. Έχουμε επανειλημμένα δηλώσει ότι δεν πιστεύουμε ότι το καζίνο είναι ανάπτυξη. Δεν μπορεί το καζίνο και ο τζόγος να είναι ανάπτυξη. Τα καζίνο, όχι μόνο δεν είναι ανάπτυξη, αλλά ουσιαστικά κλέβουν τον κόσμο. Αυτό είναι ο τζόγος. Ο τζόγος δεν μπορεί να θεωρηθεί ανάπτυξη, όμως, ακόμα και αν ήμασταν θετικά διακείμενοι, ακόμα και σε αυτή την περίπτωση παρατηρούμε πολλά περίεργα ζητήματα στο όλο πλαίσιο αξιοποίησης.

 Πρώτο και κύριο το αρχικό τίμημα, 150 εκατομμύρια ευρώ ως αρχικό τίμημα, συμπεριλαμβανομένου και του δικαιώματος αποκλειστικότητας, τουλάχιστον, 30 ετών, δεν είναι τίποτα πραγματικά αυτό το τίμημα. Μάλιστα, προς μεγάλη μας έκπληξη παρατηρούμε ότι στην Προκήρυξη της Σύμβασης το συγκεκριμένο ποσό, ως βάση προσφορών πάντα, είχε τεθεί στα 30 εκατομμύρια ευρώ. Μάλλον πρόκειται για μια αποτίμηση, η οποία στερείται σοβαρότητας. Ένα ζήτημα, που, επίσης, είναι ασαφές αφορά το ετήσιο τίμημα, όπου και να το ψάξουμε, δεν το βρίσκουμε. Μπορεί να μην το έχουμε βρει εμείς, θα μας το πείτε εσείς. Το ετήσιο τίμημα έλειπε ακόμα κι από την Προκήρυξη του διαγωνισμού; Όλως παραδόξως. Μήπως θα μπορούσατε να μας φωτίσετε, σε ποιο ποσό ανέρχεται το ετήσιο τίμημα;

 Επίσης, ασάφεια υπάρχει και ως προς τη συμμετοχή του Δημοσίου στο μικτό κέρδος στα ακαθάριστα έσοδα της ΕΚΑΖ. Μπορεί να μας διαβεβαιώσει ο Υπουργός ότι το καζίνο του Ελληνικού θα πληρώνει ότι προβλέπει το Άρθρο 374 του 4512/2018, δηλαδή, 20% για τα πρώτα 100 εκατομμύρια ευρώ, 15 % για τα ποσά μεταξύ 100 και 200 εκατομμυρίων ευρώ, 12% για τα ποσά μεταξύ 200 και 500 εκατομμυρίων ευρώ και, 8% για τα ποσά άνω των 500 εκατομμυρίων ευρώ.

 Επίσης, καλό θα ήταν να γνωρίζουμε τελικά ποιος αναλαμβάνει ουσιαστικά το έργο. Γνωρίζαμε ότι ο διαγωνισμός κατοχυρώθηκε στην κοινοπραξία ΓΕΚ.ΤΕΡΝΑ Mohegan Gaming and Entertainment και ότι η HARD ROCK αποκλείσθηκε από τον διαγωνισμό λόγω σοβαρών ελλείψεων στον φάκελο. Η HARD ROCK, μάλιστα, κατέθεσε αλλεπάλληλες προσφυγές με τον CEO της να μιλάει διεθνώς για στημένο διαγωνισμό και αδιαφάνεια. Παρά, λοιπόν, τα τόσο σοβαρά γεγονότα, που είχαν λάβει χώρα και την απόρριψη των προσφυγών της HARD ROCK που απειλούσε, μάλιστα, και με προσφυγές στα Ευρωπαϊκά και Διεθνή Διοικητικά Όργανα, βλέπουμε ότι τελικά εξαφανίστηκε η Mohegan από το προσκήνιο και τελικά συμπαίκτης της ΓΕΚ.ΤΕΡΝΑ στο έργο θα είναι η HARD ROCK.

 Περίεργα πράγματα, είναι αυτό, που ο θυμόσοφος λαός λέει: οι χειρότεροι εχθροί γίνονται τώρα κολλητοί. Η τελική, λοιπόν, κοινοπραξία, που δεν έχει την παραμικρή σχέση με αυτή, που συμμετείχε στο διαγωνισμό. Να σημειωθεί ότι, για να νομιμοποιηθεί η διαδικασία, η ΓΕΚ.ΤΕΡΝΑ ζήτησε δεκάδες τροποποίησης της Σύμβασης παραχώρησης. Η ανεξάρτητη Διοικητική Αρχή Επιτροπής Εποπτείας και Ελέγχου Παιγνίων δέχθηκε περί τις 15, ενώ, παράλληλα, το Ελεγκτικό Συνέδριο αποφάνθηκε ότι δεν υφίστατο κάποια ζητήματα στο σύνολο των διαδικασιών.

Το γεγονός ότι η υπό κύρωση σύμβαση είναι κομμένη και ραμμένη στα μέτρα του επενδυτή δεν είναι πρωτόγνωρο. Δυστυχώς, έτσι, μας έχουν συνηθίσει όλες οι κυβερνήσεις, οι μνημονιακές κυρίως, των τελευταίων ετών. Διαπιστώνουμε, μάλιστα, πως από τα υπολογιζόμενα 1,1 δισ. ευρώ της συνολικής επένδυσης, τα 443 εκατομμύρια θα αποτελέσουν το μετοχικό κεφάλαιο των επενδυτών ΓΕΚ.ΤΕΡΝΑ-HARD ROCK και τα υπόλοιπα 651 εκατομμύρια θα προέλθουν από τραπεζικό δανεισμό από ελληνικές τράπεζες, όπως στην εν γένει επένδυση στο Ελληνικό, κρατικοδίαιτες επενδύσεις, με δανεικά από το αίμα και τον ιδρώτα των Ελλήνων, που έσωσαν τις τράπεζες με τις ανακεφαλαιοποίησεις.

Όλα αυτά, μάλιστα, την ώρα, που η κάνουλα της δανειοδότησης είναι κλειστή για τους πολίτες και τις επιχειρήσεις της χώρας. Βλέπουμε, επίσης, ότι ο παραχωρησιούχος προσβλέπει σε μία μέση απόδοση επένδυσης 9,7% ετησίως από την επένδυσή του, γεγονός, που δείχνει από μόνο του πόσο ευνοϊκή είναι η σύμβαση παραχώρησης.

Πάμε τώρα στο τρίτο μέρος, σε ένα πάρα πολύ σημαντικό κομμάτι, κατά την άποψη μας. Πιστεύουμε πάρα πολύ στον τομέα αυτό και αποτελεί και ένα μεγάλο κομμάτι στο πρόγραμμά μας, της Ελληνικής Λύσης, την επαναλειτουργία των ναυπηγείων Σκαραμαγκά. Θεσπίζεται, λοιπόν, νομοθετικό πλαίσιο για την αξιοποίηση, για την ανάπτυξη και την εκ νέου λειτουργία των ναυπηγείων Σκαραμαγκά. Ένα γενικό μόνο πλαίσιο ταχείας αδειοδότησης και νομιμοποίησης αυθαιρέτων, χωρίς την καταβολή παραβόλου και ενιαίου ειδικού προστίμου, εξαιρετική χρονική προτεραιότητα έκδοσης όλων των αναγκαίων και υλοποίηση της επένδυσης διοικητικών πράξεων κ.λπ..

Όπως υποστηρίζουμε, λοιπόν, και στο πρόγραμμά μας, όσον αφορά την εν γένει ναυπηγοεπισκευή στη χώρα μας, λέμε τα εξής. Ο κλάδος ναυπήγησης και επισκευών πλοίων αντιπροσωπεύει το 1,5% του ΑΕΠ, από 2,5% που ήταν πριν την κρίση. Στον τομέα των ναυπηγήσεων, με στοιχεία του 2015, δραστηριοποιούνται 175 επιχειρήσεις, από 400 που είχαμε το 2009, με συνολικό κύκλο εργασιών 70 εκατομμύρια, από τα 436 εκατομμύρια που ήταν το 2009, με προστιθέμενη αξία 48 εκατομμύρια ευρώ, από 277 εκατομμύρια ευρώ το 2009, με 1.720 απασχολούμενους, από 4.310 απασχολούμενους το 2009. Καταλαβαίνουμε, λοιπόν, πόσο έντονα και ανησυχητικά φθίνει η συγκεκριμένη δραστηριότητα στη χώρα μας.

Τα ελληνικά ναυπηγεία έχουν μακρά ιστορία και τεχνογνωσία λόγω της εξυπηρέτησης του ελληνικού εμπορικού στόλου. Αποτελούν μία από τις βασικές βαριές βιομηχανίες της Ελλάδος, με μεγάλη γκάμα προϊόντων και δραστηριοτήτων, βαγόνια, οχήματα, βάσεις υπεράκτιων ανεμογεννητριών, ιχθυοκαλλιέργειες και άλλα. Οι μεγάλες, όμως, ναυπηγικές εταιρείες της Ελλάδος αντιμετωπίζουν σήμερα οικονομικά προβλήματα, ενώ είναι σε ουσιαστική αδράνεια. Ειδικά, τα ναυπηγεία Σκαραμαγκά είναι τα μεγαλύτερα ναυπηγεία της Μεσογείου. Εκτείνονται σε χώρο 832.000 τετραγωνικών μέτρων, από τα οποία τα 65.000 τετραγωνικά μέτρα είναι στεγασμένα. Διαθέτουν δύο μόνιμες δεξαμενές 500.000 τόνων – είναι η μεγαλύτερη της Μεσογείου – και 250.000 τόνων.

Η επαναλειτουργία των ναυπηγείων Σκαραμαγκά θα μπορούσε να συμβάλει με τουλάχιστον 3,5 δισ. ευρώ στην οικονομία, να απασχολήσει πάνω από 5.000 εργαζόμενους, περίπου, 1.000 ως μισθωτούς και 4.000 με υπεργολαβίες στις εγκαταστάσεις τους και, επιπλέον, περισσότερους από 15.000 στις βιοτεχνίες της περιοχής. Η ναυπηγική δραστηριότητα είναι σημαντικής αξίας λόγω των υπαρχουσών εγκαταστάσεων, της τεχνογνωσίας, του εμπορικού στόλου, αλλά και της σημασίας για την αμυντική βιομηχανία. Είναι αδιανόητο για την Ελλάδα, με την τεράστια παρουσία της στο εμπορικό στόλο διεθνώς και με τη ναυπηγική παράδοσή της, να μην δραστηριοποιείται στον κλάδο.

Προτείνουμε την εθνική συνεννόηση με τον εφοπλιστικό κλάδο για την παροχή κινήτρων όσον αφορά τη ναυπήγηση στην Ελλάδα και, φυσικά, την επαναδραστηριοποίηση των ναυπηγείων Σκαραμαγκά σε συνδυασμό με τα εξοπλιστικά μας. Η άμεση δραστηριοποίηση των ναυπηγείων στον τομέα της αμυντικής βιομηχανίας, όχι μόνο θα θωρακίσει αμυντικά τη χώρα, αλλά και θα βοηθήσει στην ουσιαστική οικονομική ανάπτυξη, με τις εξοπλιστικές δαπάνες, που θα οδηγηθούν στην εγχώρια παραγωγή και όχι σε προμήθειες εισαγωγών.

Βλέπουμε ότι ο νομοθέτης αναφέρεται στα προβλήματα των ναυπηγείων του Σκαραμαγκά λόγω της κρατικοποίησής τους το 1985. Βέβαια, παραλείπει ο νομοθέτης να αναφερθεί στις αποτυχημένες και κοστοβόρες ιδιωτικές πρωτοβουλίες. Προφανώς και η κρατικοποίηση, με τον τρόπο που λειτούργησε, ήταν ένα ισχυρό πλήγμα στη λειτουργία των ναυπηγείων, αλλά το ισχυρότερο και τελειωτικό χτύπημα δόθηκε αργότερα από τους ιδιώτες. Δεν μπορούμε να ξεχάσουμε, δυστυχώς, τους τελευταίους «επενδυτές», τους αδερφούς Σάφα, Ισκαντάρ και Ακράμ, που πήραν τα ναυπηγεία με κυριολεκτικά ένα ευρώ και τους έχουν επιδικαστεί αποζημιώσεις τουλάχιστον 240 εκατ. ευρώ από το Διαιτητικό Δικαστήριο του Διεθνούς Εμπορικού Επιμελητηρίου πληρωτέες από το Δημόσιο.

Για αυτό, και μόνο, δεν μπορούμε, παρά να ανησυχούμε, ειδικά για την πρόβλεψη περί διαιτησίας για τις διαφορές του Δημοσίου με τον επενδυτή. Βέβαια, από τη στιγμή που δεν είμαστε σε θέση να γνωρίζουμε ακριβώς τι σκοπεύει να κάνει ο επιχειρηματίας που θα αναλάβει τα ναυπηγεία, Προκοπίου και της κυπριακής εταιρείας Forest Group, και πώς θα το υλοποιήσει, δεν μπορούμε, παρά να αναμένουμε τις εξελίξεις και να δούμε τι θα συμβεί στην πράξη.

Κύκλοι της αγοράς σημειώνουν πως το σχέδιο ανάπτυξης του συγκροτήματος από τη FOREST, ενδέχεται να μην αφορά μόνο χρήσεις Ναυπηγείου, αλλά και άλλες δραστηριότητες, όπως κέντρο logistics ή και άλλες εμπορικές χρήσεις. Πολλοί αντιδρούν για το ύψος του συνολικού τιμήματος 62,5 εκατομμύρια ευρώ, δεδομένου ότι τα Ναυπηγεία αγοράστηκαν ελεύθερα υποχρεώσεων, συμπεριλαμβανομένων αυτών προς τους εργαζόμενους συνολικά 170 εκατ. ευρώ. Από κυβερνητικής πλευράς, δεν μπορούμε παρά να είμαστε επιφυλακτικοί, δυστυχώς, καθώς, αντί να κοιτάξει πώς θα αξιοποιήσει τα Ναυπηγεία Σκαραμαγκά τόσο καιρό, τα έχει μετατρέψει σε δομή μεταναστών.

Θέλουμε να δούμε τα Ναυπηγεία να στέκονται ισάξια στην πρωτοπόρα ελληνική ναυτιλία και να καλύπτουν τις αμυντικές ανάγκες της χώρας. Σε ότι αφορά το Δ΄ μέρος, τις τροποποιήσεις στον κώδικα αναγκαστικών απαλλοτριώσεων ακινήτων, δυστυχώς, δεν αντιμετωπίζονται τα σοβαρά και μακροχρόνια προβλήματα του ζητήματος των απαλλοτριώσεων. Συμφωνούμε ότι η υπερβολική και μακροχρόνια δέσμευση της περιουσίας των πολιτών είναι εσφαλμένη, αλλά δεν μπορούμε να πάμε και στο άλλο άκρο των συλλήβδην αποχαρακτηρισμών.

Οι Δήμοι της χώρας αδυνατούν να καλύψουν τα απαιτούμενα κόστη. Είναι χαρακτηριστικό παράδειγμα ο Δήμος Καλαμαριάς, που πρέπει να καταβάλει περί τα 200 εκατ. Ευρώ, για να καλύψει τις ανάγκες των απαλλοτριώσεων, 200 εκατομμύρια ευρώ. Αυτό, που λέμε σαν υπεύθυνη πολιτική δύναμη είναι το εξής: σοβαρή αξιολόγηση από το κράτος των δεσμευμένων ιδιοκτησιών και των σκοπών για τους οποίους δεσμεύτηκαν, δηλαδή σχολεία, κοινόχρηστοι χώροι, χώροι πρασίνου κλπ. Και αξιοποίηση των πραγματικά χρήσιμων χώρων. Τι άλλο λέμε, έπειτα δημιουργία πανελλαδικού προγράμματος απαλλοτριώσεων, είτε με καταβολή αποζημιώσεων, είτε με ανταλλαγή ακινήτων, είτε με μεταφορές συντελεστών δόμησης, τράπεζα γης.

Δεν μπορεί το κράτος να αφήνει μια τόσο σημαντική αρμοδιότητα στους Δήμους, πολλοί εκ των οποίων, για να καλύπτουν τις ανάγκες τους για απαλλοτριώσεις, θα χρειαστεί να καταβάλουν τα έσοδα δέκα και πλέον ετών. Κύριε Πρόεδρε, δεν θα σας κουράσω με τις τροποποιήσεις του Οργανισμού Νομικού Συμβουλίου του Κράτους, τα υπόλοιπα θα τα πούμε και επί των άρθρων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ κύριε Πρόεδρε, κυρίες και κύριοι Βουλευτές, Υπουργοί.

Θα μιλήσω καταρχήν για τα Ναυπηγεία Σκαραμαγκά. Και στα δύο κομμάτια, στο Καζίνο στο Ελληνικό και στα Ναυπηγεία Σκαραμαγκά γίνεται λεηλασία της δημόσιας περιουσίας. Μιλάω για τα Ναυπηγεία, γιατί αφορά άμεσα και αυτή τη στιγμή εργαζόμενους. Ως ΜέΡΑ25, η θέση μας είναι ότι τα Ελληνικά Ναυπηγεία, στη βάση της πλούσιας τεχνογνωσίας και εμπειρίας τους, ειδικά στη ναυπήγηση και επισκευές για τις ανάγκες του Πολεμικού Ναυτικού, θα πρέπει να περάσουν σε κρατικό έλεγχο. Δεν νομίζω ότι, αν κανείς, καμία, κανένα, εξετάσει το θέμα με βάση την κοινή λογική θα φτάσει σε διαφορετικό συμπέρασμα. Και χρειάζεται να γίνει αυτό για πάρα πολλούς λόγους.

Μέχρι στιγμής, οι ανάγκες του Πολεμικού Ναυτικού σε ναυπηγοεπισκευαστικές εργασίες εξυπηρετήθηκαν από τους εργαζόμενους της συγκεκριμένης επιχείρησης, που τελούσε και τελεί υπό καθεστώς ειδικής διαχείρισης. Προκαλεί ιδιαίτερα η αδιαφορία της Κυβέρνησης να εξασφαλίσει μερίδιο από τα υπέρογκα ναυτιλιακά προγράμματα, παλαιότερων, αλλά εξίσου πολλών δις για τη ναυπήγηση νέων φρεγατών, των κορβέτων, εκσυγχρονισμό παλιών φρεγατών και ούτω καθεξής, για λογαριασμό της εγχώριας ναυπηγοεπισκευαστικής βιομηχανίας, προκειμένου να αποτραπεί η εξάρτηση της άμυνας της χώρας από πηγές μόνο του εξωτερικού.

Να θυμίσουμε εδώ πέρα, απλά, όχι για κάποιον εθνικιστικό ρόλο, απλά, και μόνο, για να επισημάνουμε την κοινή λογική. Η Τουρκία είναι αυτάρκης, όσον αφορά τη σχετική ικανότητα του Πολεμικού της Ναυτικού. Απλά, για να βλέπουμε τι κάνουν οι άλλες χώρες, πόσω μάλλον η Τουρκία, την οποία τόσο πολύ συζητάμε εδώ μέσα. Τι θα επέτρεπε στην ουσία να διασφαλίσει μερίδιο των προγραμμάτων, των υπέρογκων αυτών προγραμμάτων, για τα Ναυπηγεία; Θα επέτρεπε να διασφαλιστούν οι θέσεις απασχόλησης και να δημιουργηθούν νέες, να μεταφερθεί σχετική τεχνογνωσία και όχι να πριμοδοτούμε σχετικά τις άλλες βιομηχανίες της Γερμανίας και της Γαλλίας.

Εμείς, ως ΜέΡΑ25, θεωρούμε ότι οι εξοπλισμοί, που έχουν προχωρήσει από την Κυβέρνηση είναι εντελώς καταχρηστικοί. Όμως, θεωρούμε ότι είναι διπλό το σκάνδαλο, ότι το κάνατε, χωρίς το παραμικρό όφελος για τους Έλληνες εργαζόμενους και τις Ελληνικές επιχειρήσεις, τις επιχειρήσεις αυτού του τόπου. Θεωρούμε βέβαιο ότι με το που θα πουλήσετε τα Ναυπηγεία, θα αρχίσετε πιθανά να ζητάτε τέτοια προγράμματα ενίσχυσης των Ναυπηγείων, αλλά αυτή τη στιγμή δεν θέτετε καμία τέτοια συζήτηση, προκειμένου να μην αυξηθεί το αστείο κόστος πώλησης των Ναυπηγείων. Με την πώληση του ενεργητικού των ελληνικών Ναυπηγείων Σκαραμαγκά, οι θέσεις εργασίας, όχι μόνο δεν είναι διασφαλισμένες -που είναι το βασικό αίτημα και δίκαιο αίτημα του σωματείου εργαζομένων-, αλλά αναμένεται ότι όλοι θα απολυθούν με την υπογραφή της σύμβασης μεταβίβασης στον επενδυτή, τον κ. Προκοπίου. Και, μάλιστα, χωρίς να τους καταβληθούν οι αποζημιώσεις τους, ούτε τα δεδουλευμένα τους, που ξεπερνάνε τα 200 εκατομμύρια ευρώ, αφού εσείς λάβατε υπόψη μόλις τα 25 εκατομμύρια ευρώ από την πώληση, που έδωσε ο κ. Προκοπίου, τα οποία δεν φτάνουν ούτε για τα έξοδα της ειδικής διαχείρισης.

Γι’ αυτό, το ΜέΡΑ25 στηρίζει τους εργαζόμενους στην ανάγκη να υπάρξει ξεκάθαρη τροπολογία και να προστεθεί στο άρθρο 3, παράγραφος 3, εδάφιο β, η υποχρέωση του φορέα υλοποίησης της επένδυσης να προσλάβει το σύνολο των εργαζομένων σήμερα με σύμβαση εργασίας αορίστου χρόνου στα Ναυπηγεία Σκαραμαγκά. Να δημιουργήσει, επιπλέον, συγκεκριμένο ελάχιστο αριθμό θέσεων εργασίας, ιδίως σε τομείς ακμής και καινοτομίας, καθώς και την υποχρέωση διατήρησης των θέσεων αυτών για διάστημα, τουλάχιστον, πέντε ετών από την υλοποίηση της επένδυσης και την ανάπτυξη και λειτουργία των Ναυπηγείων. Περνώντας στο θέμα του Καζίνου. Εδώ πέρα, θέλω να θυμίσω ως ΜέΡΑ25, το πως έχει βάλει κάθε κυβέρνηση το λιθαράκι της, θα έλεγα ογκόλιθους, στο να μετατραπεί αυτή η χώρα σε ένα ατελείωτο καζίνο. Θα μιλήσω καταρχήν για τα αποτελέσματα. Από το 2020 με 10 μήνες lockdown ο online τζόγος έφτασε τα 11 δις στη χώρα μας, αύξηση 40% σε σχέση με το 2019. Ο τζόγος είναι εθιστικός και, όταν φύγει η πανδημία, ο εθισμός αυτός θα μείνει σε πολλούς και η Πολιτεία, αντί να προστατεύσει τον έγκλειστο πληθυσμό, πρόβαλε και συνεχίζει να προβάλει τον τζόγο ως διέξοδο. Κάθε τρίτη διαφήμιση των ιδιωτικών καναλιών είναι διαφήμιση online εταιρείας τζόγου.

Τώρα, πώς φτάσαμε εδώ πέρα, να θυμίσουμε λίγο κάποια χρονικά, πέραν από το 2011 που νομοθετείται το θεσμικό πλαίσιο για τη δημιουργία της Επιτροπής Παιγνίων. Το 2016 ο ΟΠΑΠ έχει το μονοπώλιο, το 2017 ξεκινούν τα μικρά καζίνο γειτονιάς, αλλά ας δούμε, λίγο και τα νομοθετήματα. Ξεκινάμε Κυβέρνηση Σαμαρά, όπου υποκύπτει στη σχετική απαίτηση της Λάμδα. Με το ν. 4062/2012, για το καζίνο στο Ελληνικό. Συνεχίζει, βέβαια, ο ΣΥΡΙΖΑ με το ν. 4422/2016, που κυρώνει τη σύμβαση αγοραπωλησίας μετοχών μεταξύ ΤΑΙΠΕΔ και Λάμδα, η σύμβαση του 2014, η οποία περιείχε πλέον στις αναβλητικές αιρέσεις τη χορήγηση άδειας καζίνο στο χώρο του Μητροπολιτικού πόλου Ελληνικού, πλέον το λέτε Ellinikon. Εδώ, να αναφέρουμε ότι ο ΣΥΡΙΖΑ αποδέχτηκε, σε πλήρη αντίθεση με όσα πρέσβευε, να γίνει στην ουσία προστάτης του τζόγου, καθώς, εκτός της προώθησης σειράς νομοθετικών διαγωνισμών, για τα καζίνο στο Ελληνικό, με το ν. 4512/2018 και 4582/2018 και τις συνακόλουθες ΚΥΑ, νομοθέτησε -και αυτό είναι πολύ εντυπωσιακό και θα ήθελα τους εκπροσώπους του ΣΥΡΙΖΑ να απαντήσουν σε αυτό έστω και τώρα- για νέες άδειες καζίνο σε Κρήτη, Σαντορίνη, Μύκονο και τη μετεγκατάσταση του καζίνο της Πάρνηθας στο Μαρούσι, που ακυρώθηκε από το Συμβούλιο της Επικρατείας, αλλά επανακατατέθηκε με διαφορετική διατύπωση και ψηφίστηκε εκ νέου αυτήν τη φορά από την Κυβέρνησή σας, την Κυβέρνηση Μητσοτάκη Α.Ε., με το ν. 4790/2021.

Αλλά και ο ΣΥΡΙΖΑ εγκατέστησε 25.000 παιγνιομηχανήματα, VLT’s, της ΟΠΑΠ εντός αστικού ιστού και πολλά ακόμα. Για να επανέλθουμε στη συγκεκριμένη περίπτωση του Ελληνικού, ο σχετικός διεθνής διαγωνισμός οργανώθηκε από την Επιτροπή Παιγνίων επί διακυβέρνησης ΣΥΡΙΖΑ και διεξήχθη επί διακυβέρνησης Νέας Δημοκρατίας τον Οκτώβριο του 2019. Στο διαγωνισμό συμμετείχαν δύο διεκδικητές η ένωση προσώπων Inspire Athens, που αποτελούνταν από τις εταιρείες MGE HELLINIKON, Mohegan GAMING ADVISORS και ΓΕΚ.ΤΕΡΝΑ και o όμιλος Hard Rock από την άλλη. Η αμερικάνικη Hard Rock αποκλείστηκε από την επιτροπή διαγωνισμού, γιατί κατά την εξέταση των νομιμοποιητικών εγγράφων δεν άνοιξε καν η τεχνική οικονομική προσφορά της, γιατί η εγγυητική επιστολή συμμετοχής είχε συντομότερη της ζητούμενης διάρκεια ισχύος και, επίσης, έλειπαν οι βεβαιώσεις στις δυνατότητες του διαγωνιζόμενου να χρηματοδοτήσει με ίδια ή και δανειακά κεφάλαια την καταβολή του αρχικού τιμήματος καθώς και την ανάπτυξη των έργων της πρώτης φάσης ανάπτυξης κατά ποσοστό 100%. Ακολούθησε σειρά προσφυγών και τελικά κατοχυρώθηκε στη Mohegan, ΓΕΚ ΤΕΡΝΑ. Μεγάλη εντύπωση μας προκαλεί και εμάς εδώ η συζήτηση για την σύμβαση του καζίνο, γιατί τα δημοσιεύματα, μέχρι πρόσφατα, έλεγαν ότι η Mohegan αποχωρεί. Οπότε, ειλικρινά, θέλουμε να μάθουμε σε ποιον τελικά θα πάει αυτό το καζίνο φανερά ή κρυφά.

Σε κάθε περίπτωση, το ΜέΡΑ25 καταψηφίζει αυτό το νομοσχέδιο και για τα δύο τμήματα και για το κομμάτι που αφορά το καζίνο στο Ελληνικό, αλλά και για το κομμάτι που αφορά τα Ναυπηγεία Σκαραμαγκά. Είναι ξεκάθαρη εξυπηρέτηση ιδιωτικών συμφερόντων, ξεκάθαρα και πολύ βαριά εις βάρος του δημοσίου συμφέροντος, των ελληνικών οικογενειών και πόσο μάλλον, να πούμε, για την περίπτωση του Ελληνικού τι σημαίνει που το μητροπολιτικό πάρκο μετατρέπεται σε καζίνο.

Πάλι, θα υπενθυμίσω εδώ πέρα με μεγάλη μου λύπη τη δήλωση στις εκλογές του 2019 του Προέδρου του ΣΥΡΙΖΑ ότι το μεγαλύτερο αυτό φιλέτο της Μεσογείου -μιλώντας για το πάρκο του Ελληνικού- δεν μπορούσε να μείνει αναξιοποίητο. Για εμάς, αξιοποίηση είναι αυτό, που ωφελεί τους πολίτες και το δημόσιο συμφέρον. Όχι η θυσία κάθε δημόσιου συμφέροντος για χάρη μιας εταιρείας.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Αρσένη.

Το λόγο έχει τώρα ο Υπουργός Οικονομικών, κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ κ. Πρόεδρε.

Θα κάνω κάποιες εισαγωγικές σκέψεις. Οφείλω να ομολογήσω ότι, σήμερα, σε αντιδιαστολή με το τι είθισται, οι Εισηγητές ήταν εντός θέματος, εντός σχεδίου νόμου. Με προκάλεσε, όμως, η κ. Αντωνίου. Η κ. Αντωνίου ήταν η μόνη, η οποία τοποθετήθηκε, γενικότερα, για θέματα οικονομικής πολιτικής και, χαρακτηριστικά, ουσιαστικά, ανέφερε ότι τα μέτρα, τα οποία παίρνει η Κυβέρνηση, για να αντιμετωπίσει μέρος των επιπτώσεων της ενεργειακής κρίσης δεν είναι επαρκή. Πρότεινε με την γνωστή άνεση της αντιπολίτευσης δώστε κι άλλα. Να υπενθυμίσω, γιατί αυτή η Κυβέρνηση έχει πλήρη διαφάνεια στα στοιχεία, ότι μέχρι το τέλος του 2022 προβλέπονται παρεμβάσεις ή έχουν υλοποιηθεί παρεμβάσεις ύψους 8,5 δισεκατομμυρίων ευρώ. Από αυτές ο κρατικός προϋπολογισμός επιβαρύνεται με τα 3,2 δισεκατομμύρια ευρώ. Επαναλαμβάνω 8,5 δισεκατομμύρια ευρώ. Όταν προσπαθείς να βοηθήσεις έναν πολίτη στην καθημερινότητά του, δεν απομονώνεις μια δραστηριότητα του, επιδιώκεις αθροιστικά και συνδυαστικά να είσαι κοντά στον πολίτη. Έχουμε, συνεπώς, την επιδότηση ρεύματος, η οποία εκτιμάται ότι θα φτάσει –προσέξτε- τα 6 δισεκατομμύρια ευρώ μέχρι το τέλος του έτους, εκ των οποίων μέχρι σήμερα έχουν δοθεί τα 2,4 δις. Έχουμε ενίσχυση ευάλωτων κοινωνικών ομάδων με 320 εκατομμύρια ευρώ. Έχουμε την βοήθεια στον πρωτογενή τομέα. Έχουμε την επιδότηση καυσίμων, που προσεγγίζει τα 600 εκατομμύρια ευρώ. Έχουμε τη μείωση του ΕΝΦΙΑ κατά 370 εκατομμύρια ευρώ, που ουσιαστικά, είναι βοήθεια στον πολίτη, για να μπορέσει αυτό το ποσό να το χρησιμοποιήσει κάπου αλλού, για να καλύψει μέρος του προβλήματος.

Έχουμε αυτό, που θα αποδοθεί στην κοινωνία τις επόμενες εβδομάδες, την επιστροφή του 60% της αύξησης του ηλεκτρικού ρεύματος.

Έχουμε 500 εκατομμύρια ευρώ, που έπρεπε να δώσουμε και πρέπει να δώσουμε το επόμενο εξάμηνο στους φορείς Γενικής Κυβέρνησης για τα αυξημένα καύσιμα (Αστυνομία, Στρατό, Νοσοκομεία είναι και αυτά ένα έξτρα κόστος). Αυτά είναι 8,5 δισεκατομμύρια ευρώ. Δεν μπορεί κανένας, συνεπώς, να μιλάει για ψίχουλα, διότι είναι ένα σημαντικό χρηματικό ποσό.

Και επειδή η οικονομική πολιτική δεν ασκείται στο κενό, ούτε με ποσά τα οποία εύκολα μπορεί να ακούγονται στον αέρα, έχουν δημοσιοποιηθεί δύο συγκριτικές μελέτες, τις οποίες δεν τις έχει αμφισβητήσει κανένας σε όλη την Ευρώπη, υποθέτω δεν θα τις αμφισβητήσει ούτε η αντιπολίτευση.

Η μία είναι η Έκθεση της Ευρωπαϊκής Επιτροπής. Σύμφωνα με αυτή, η Ελλάδα έχει δώσει διπλάσια χρήματα, για να βοηθήσει την κοινωνία σε σχέση με τον μέσο ευρωπαϊκό όρο, διπλάσια, και, επίσης, βγήκε πρόσφατα μελέτη, του αγαπημένου Ινστιτούτου της Αξιωματικής Αντιπολίτευσης, του Ιδρύματος «Dugel», που υποστηρίζει ότι η Ελλάδα έχει δώσει τους περισσότερους πόρους έναντι όλων των ευρωπαϊκών χωρών, όλων.

Συνεπώς, δεν μπορεί με ευκολία να ακούγονται αναφορές της λογικής «δώστε κι άλλα», διότι όποιος υποστηρίζει αυτό, ουσιαστικά υποστηρίζει ευθέως, να αυξηθεί το έλλειμμα της χώρας ή να ληφθούν άλλα μέτρα, μέτρα αυξήσεων φόρων και περικοπών δαπανών. Δεν υπάρχει άλλη λύση. Όποιος επικαλείται να αυξηθεί το έλλειμμα της χώρας, εισηγείται να αυξηθεί ο δανεισμός της χώρας, αφού η χώρα έχει πρωτογενή ελλείμματα, για να στηρίξουμε την κοινωνία επί τρία χρόνια. Αυξημένος δανεισμός της χώρας σημαίνει αυξημένοι τόκοι, γιατί το κόστος δανεισμού σε όλη την Ευρώπη έχει διπλασιαστεί, τουλάχιστον.

Άρα, εισηγείται οι Έλληνες φορολογούμενοι, και σήμερα και οι επόμενες γενεές, να επωμιστούν μεγαλύτερο βάρος, γυρίζοντας σε πολιτικές του 2010, που πολύ πρόσφατα βγήκαμε, πολύ πρόσφατα με την έξοδο από την ενισχυμένη εποπτεία.

Συνεπώς, εμείς με απόλυτη διαφάνεια δώσαμε στη δημοσιότητα το σύνολο των παρεμβάσεων που λάβαμε, για να βοηθήσουμε, όσο είναι εφικτό, την ελληνική κοινωνία, στο πλαίσιο του υφιστάμενου, σήμερα, δημοσιονομικού χώρου. Και αν δημιουργηθεί πρόσθετος δημοσιονομικός χώρος, να είστε απολύτως βέβαιοι, ότι αυτός θα επιστραφεί στην κοινωνία, στο σύνολό του, γιατί ο στόχος για μείον 2% του ΑΕΠ πρωτογενές αποτέλεσμα, δηλαδή για πρωτογενές έλλειμμα, δεν αλλάζει. Δεν θέλουμε καλύτερο δημοσιονομικό αποτέλεσμα, θέλουμε να γυρίσουμε στην κοινωνία την υπεραπόδοση της οικονομίας.

Καθίστε να δούμε λίγο τα στοιχεία, όπως θα εξελιχθούν μέσα στη χρονιά για το ρυθμό μεγέθυνσης της οικονομίας. Πιθανόν, η ελληνική Κυβέρνηση να είναι πολύ συντηρητική -πολύ συντηρητική- στην εκτίμηση της για ανάπτυξη 3,1% φέτος.

Τώρα, επί του πυρήνα του νομοσχεδίου αντιλαμβάνομαι ότι όλες οι τοποθετήσεις, πλην του Εισηγητή της Κυβερνητικής Πλειοψηφίας, που μίλησε και για τις άλλες θετικές διατάξεις -είναι πρόδηλο, γιατί κανένα κόμμα της αντιπολίτευσης δεν μίλησε για αυτές- επικεντρώθηκαν στο Ελληνικό και στο Σκαραμαγκά.

Απορώ δε, που η Αξιωματική Αντιπολίτευση μίλησε για αυτά τα δύο περιουσιακά στοιχεία, στα οποία ουσιαστικά ακολουθήσαμε με πολύ πιο γρήγορους ρυθμούς, πολύ πιο εντατικά, σχεδιασμούς, που είχε ξεκινήσει η ίδια. Οφείλω να ομολογήσω ότι κόμματα της Αντιπολίτευσης το επισήμαναν αυτό, με τελευταία το ΜέΡΑ25, που είπε ότι ο διαγωνισμός για Καζίνο έγινε επί ΣΥΡΙΖΑ με την Απόφαση 371/2019. Άρα, εδώ έχουμε συγκεκριμένα δεδομένα.

Υποθέτω ότι η Αξιωματική Αντιπολίτευση αναφέρθηκε σε αυτά, διότι, όπως είπε και η Εισηγήτρια, ήταν πολύ μικρό το χρονικό διάστημα και δεν πρόλαβε να διαβάσει το νομοσχέδιο. Επιβεβαιώνεται αυτό από τρία στοιχεία. Το πρώτο στοιχείο είναι ότι στην τοποθέτησή της ανέδειξε θέματα εκτός νομοσχεδίου, άρα, προφανώς, δεν πρόλαβε να διαβάσει το νομοσχέδιο, άρα ασχολήθηκε με θέματα εκτός νομοσχεδίου. Δεύτερον, κατάλαβα από την τοποθέτησή της ότι είναι κομιστής των ερωτημάτων, των προβληματισμών εύλογων ή μη, θα το δούμε αυτό, που ετέθησαν στη δημόσια διαβούλευση από επιστολές. Δεν πήρε θέση, απλά μετέφερε τους προβληματισμούς, που ηγέρθησαν.

Τρίτον, αναφέρθηκε σε διατάξεις για ζητήματα, που ξεκίνησαν, δείχνοντας όψιμο ενδιαφέρον, ξαφνικά, τώρα, που είναι στην Αντιπολίτευση, για θέματα εργαζομένων, με επίκεντρο τον Σκαραμαγκά.

Θα μου επιτρέψετε, συνεπώς, επειδή κάνατε εκτεταμένη αναφορά στο Σκαραμαγκά, να θυμίσω ορισμένα πράγματα, τα οποία δεν πρέπει να τα ξεχνάμε. Ο Σκαραμαγκάς μπήκε σε καθεστώς ειδικής διαχείρισης επί ΣΥΡΙΖΑ. Ο ΣΥΡΙΖΑ έβαλε τον Σκαραμαγκά σε καθεστώς ειδικής διαχείρισης, πρώτη αλήθεια.

Δεύτερη αλήθεια, τον Σκαραμαγκά, τον παραλάβαμε με παράνομες κρατικές ενισχύσεις, ολιστικές, 700 εκατ. ευρώ και καταδικαστική απόφαση του Ευρωπαϊκού Δικαστηρίου και τρίτον, στον Σκαραμαγκά πληρώνουμε -για κάποιους που είπαν για το δημόσιο συμφέρον- κατ’ αποκοπή πρόστιμο 10 εκατομμύρια ευρώ και ποινή 7,3 εκατ. ευρώ ανά εξάμηνο, το οποίο συνεχίζεται για όσο χρονικό διάστημα δεν επέρχεται συμφωνία της χώρας με την απόφαση, η οποία απαιτούσε να εκποιηθεί το σύνολο των περιουσιακών στοιχείων της εταιρείας Ελληνικά Ναυπηγεία Α.Ε. Άρα, να μην ξεχνάμε το πρόσφατο παρελθόν, ειδική εκκαθάριση επί ΣΥΡΙΖΑ, μετακύλιση στην επόμενη κυβέρνηση 700 εκατομμυρίων και πληρώνουν οι Έλληνες φορολογούμενοι κατ’ αποκοπή 10 εκατομμύρια και ποινή 7,3. Αυτή είναι η αλήθεια.

Τι κάναμε εμείς; Εμείς, εξαρχής, θέσαμε ως προτεραιότητα την αναστροφή αυτής της αβέβαιης πορείας. Αυτή ευοδώθηκε, πράγματι, το καλοκαίρι του 2021 με μια ανταγωνιστική, διαφανή και επιτυχή διαγωνιστική διαδικασία, μετά τη διενέργεια δύο πλειοδοτικών διαγωνισμών, με την ανάδειξη υπερθεματιστή επενδυτή και συνολικό τίμημα 53,3 εκατομμύρια ευρώ. Γιατί δύο πλειοδοτικοί διαγωνισμοί; Γιατί αυτό είναι το θεσμικό πλαίσιο στην Ευρώπη, ώστε να μην υπάρχει οικονομική συνέχεια, για να μπορέσουμε να μην πληρώσουμε τα πρόστιμα των 700 εκατομμυρίων ευρώ. Αυτό αφορά και τους εργαζόμενους, όχι την επόμενη μέρα των εργαζομένων, αλλά τον τρόπο, με τον οποίο θα γίνουν οι διαγωνισμοί. Ό,τι έγινε στον Σκαραμαγκά, το ίδιο γίνεται και στη ΛΑΡΚΟ.

Επίσης, με επιστολή του κ. Τσακαλώτου, την έδωσα στη δημοσιότητα, το 2019, θα ακολουθούνταν ακριβώς η ίδια διαδικασία και μιλάει στην τελευταία παράγραφο για αποκρατικοποίηση της ΛΑΡΚΟ. Για να μην λέμε εδώ πέρα πράγματα τα οποία δεν ισχύουν, εκτός κι αν έχουμε άλλη μία οβιδιακή μεταμόρφωση, για να χρησιμοποιήσω μια έκφραση, που την θεωρώ αρκετά ήπια για την Αξιωματική Αντιπολίτευση. Άρα, δύο διαγωνισμοί, γιατί έτσι έπρεπε να γίνει, με βάση το θεσμικό πλαίσιο στην Ευρώπη.

Τώρα, ως προς το τίμημα. Κύριε Χήτα, το αν το τίμημα είναι ικανοποιητικό ή όχι, ξέρετε, το ορίζει η πραγματικότητα και η αγορά. Εμείς κρίναμε, γιατί είναι ο δεύτερος διαγωνισμός που έγινε, ότι στο πρώτο διαγωνισμό, που υπήρχε ένας ενδιαφερόμενος και, μάλιστα, για έναν από τους δύο διαγωνισμούς το τίμημα δεν ήταν ικανοποιητικό και γι’ αυτό επιδιώξαμε ακόμη υψηλότερο τίμημα. Στη δεύτερη προσπάθεια, που έγινε το καλοκαίρι του 2021, υπήρχαν δύο ενδιαφερόμενοι και το τίμημα ήταν αυτό. Αντιλαμβάνεστε, συνεπώς, εξαιτίας των παραγόντων, που σας είπα, σε ποια πραγματική κατάσταση είναι τα Ναυπηγεία, όπως ακριβώς τα αποτυπώσατε και εσείς στην αρχική σας εισήγηση.

Είπατε, πράγματι, για χρόνια-διαχρονικά προβλήματα, τα οποία θα έπρεπε να τα είχαμε αποφύγει ως χώρα, να συμφωνήσω μαζί σας, αλλά αυτή είναι η πραγματικότητα. Πραγματικότητα με βάση το ενδιαφέρον είναι αυτή. Και όπως λέω σε όλα τα περιουσιακά στοιχεία -ολοκληρώθηκε η διαδικασία και στην ΕΛΒΟ, όπως ξέρετε, επιδιώκουμε να ολοκληρωθεί και στη ΛΑΡΚΟ-, το τίμημα δεν καθορίζεται από πριν από κάποια κυβέρνηση, το τίμημα καθορίζεται από το ενδιαφέρον των επενδυτών, με βάση την εικόνα, που αυτοί έχουν για ένα περιουσιακό στοιχείο. Προφανώς, το ελληνικό κράτος θα ήθελε διπλάσιο τίμημα, τετραπλάσιο τίμημα, οκταπλάσιο τίμημα, αλλά ταυτόχρονα πληρώνει 10 και 7 εκατομμύρια των Ελλήνων φορολογουμένων.

Προσπαθήσαμε, συνεπώς, να κάνουμε το βέλτιστο. Και πώς φτάσαμε στα 53,3; Γιατί, θέλω να σας πω, ότι δεν θα παίρναμε 53,3, αν επί τρία χρόνια δεν ερχόμασταν συστηματικά στη Βουλή, να περάσουμε διατάξεις, με τις οποίες παραχώρηση αποκλειστικής χρήσης αιγιαλού και θαλασσίου χώρου, συμπεριλαμβανομένης της επέκτασης διάρκειας παραχώρησης, ανταλλαγές ακινήτων μεταξύ ΕΝΑΕ καιΕΤΑΔ, νομιμοποίηση αυθαίρετων κτιρίων, αυθαίρετων, εκατοντάδες, ολοκλήρωση εκκρεμών αδειοδοτήσεων, έκδοση απαραίτητων πιστοποιητικών, μετεγκατάσταση δομής φιλοξενίας μεταναστών, το είπατε, σε συνεργασία με το Υπουργείο Μετανάστευσης και Ασύλου σε χώρο εκτός των Ναυπηγείων.

Είχαμε να λύσουμε και αυτά τα θέματα, για να μεγιστοποιήσουμε, όσο είναι εφικτό, το τίμημα. Με τις παρεμβάσεις αυτές επιλύθηκαν κάποια χρόνια προβλήματα, όπως, ενδεικτικά, αυτά της πρόσβασης του ναυπηγείου στη θάλασσα, -καλά το ακούσατε της πρόσβασης του ναυπηγείου στη θάλασσα- αυξάνοντας κατά τεκμήριο το ύψος των προσφορών στο διαγωνισμό που ακολούθησε, διευκολύνοντας τη λειτουργικότητα της επιχείρησης και καθιστώντας αξιοποιήσιμες εγκαταστάσεις και κατασκευές, που είναι απαραίτητες για την εργασία των ναυπηγείων. Παράλληλα, μέσω της αρμόδιας κεντρικής μονάδας κρατικών ενισχύσεων παρέχεται τακτική ενημέρωση στη Γενική Διεύθυνση Ανταγωνισμού της Ευρωπαϊκής Επιτροπής, αναφορικά με εκκρεμή ζητήματα, που άπτονται της πορείας μεταβίβασης των περιουσιακών στοιχείων, σχετικά με το ενωσιακό δίκαιο. Επιπρόσθετα, πρέπει να αναφερθεί ότι κατά των δύο διαγωνισμών -και το ξέρετε- είχε προσφύγει στο Συμβούλιο της Επικρατείας ο Δήμος Χαϊδαρίου. Πρόσφατα, η Ολομέλεια του Συμβουλίου της Επικρατείας απέρριψε αυτές τις προσφορές, οι οποίες, εφόσον γίνονταν δεκτές, θα δημιουργούσαν επιπλοκές στην πώληση των ναυπηγείων.

Επομένως, προοπτικά και με τις διατάξεις που περνάμε σήμερα ανοίγει ο δρόμος για την μεταβίβαση των περιουσιακών στοιχείων στον πλειοδότη επενδυτή, αλλά και την αποζημίωση των εργαζομένων που αποτελεί κύριο μέλημά μας. Νομίζουμε και εκτιμούμε ότι μια σοβαρή επένδυση στα ναυπηγεία Σκαραμαγκά θα δημιουργήσει νέες θέσεις εργασίας. Καταβάλλουμε, όπως φαίνεται και στο υπό συζήτηση σχέδιο νόμου, συντεταγμένη προσπάθεια επίλυσης χρόνιων προβλημάτων, γεγονός που δημιουργεί τις προϋποθέσεις ολοκλήρωσης του εγχειρήματος επ’ ωφελεία όλων των εμπλεκομένων φορέων. Άρα, προσπάθησα να σας πω τι παραλάβαμε, τι κάναμε και πού είμαστε. Με όρους ρεαλισμού και πραγματικότητας, όχι με όρους επιθυμίας. Όλοι θα επιθυμούσαμε κάτι διαφορετικό, το οποίο όμως δεν είναι εφικτό. Αυτή είναι η πραγματικότητα και αυτό επιδιώκουμε να κάνουμε.

 Για το καζίνο δεν έχω να πω πολλά πράγματα, γιατί ούτως ή άλλως τοποθετήθηκα στην αρχή, ότι εδώ έχουμε μια συνέχεια του κράτους σε ότι αφορά το τι υλοποιούμε από θεσμικό πλαίσιο που βρήκαμε το 2019 και το οποίο σε επόμενες συνεδριάσεις θα σας πω τι κάναμε συνολικά στο Ελληνικό, για να μπορέσουμε να επιλύσουμε χρόνια προβλήματα. Ακόμα, έχουμε πολύ λίγες εκκρεμότητες, αλλά υφίστανται εκκρεμότητες και τις ξέρουν κάποιοι εκ των συναδέλφων μου εδώ σε ό,τι αφορά κοινόχρηστους χώρους και στους τρεις δήμους. Είναι εκκρεμότητα αυτή και προσπαθούμε να τη λύσουμε κατά τον βέλτιστο τρόπο σε ό,τι αφορά και τη συνοχή και τη συνεκτικότητα των ζητουμένων από τους τρεις δήμους.

 Κλείνω την τοποθέτησή μου με κάποια στοιχεία, που αφορούν άλλες διατάξεις, όπως είναι, για παράδειγμα, η παράταση έως το τέλος του 2022 της εφαρμογής μειωμένου συντελεστή ΦΠΑ για μη αλκοολούχα ποτά, για αεριούχα νερά, για τα εισιτήρια κινηματογράφων, για τη μεταφορά προσώπων και αποσκευών τους, για τα εισιτήρια αθλητικών αγώνων, για τις υπηρεσίες που παρέχονται από γυμναστήρια, για τις υπηρεσίες που παρέχονται από σχολές εκμάθησης χορού. Να υπενθυμίσω ότι αυτά είναι χρήματα εκτός προϋπολογισμού, είναι συν 250 εκατομμύρια φέτος. Εάν κάποιος μου πει ότι κακώς παρατείνουμε τον ΦΠΑ για άλλους έξι μήνες, τότε πράγματι έχουμε 250 εκατομμύρια, αλλά θέλω να το ακούσω από την αντιπολίτευση.

Αν, συνεπώς, συμφωνείτε, τότε 250 εκατομμύρια ευρώ πηγαίνουν εδώ. Άρα, από τις προσδοκίες σας, κόψτε 250 εκατομμύρια από αλλού. Αν, εδώ, διαφωνήσετε, πράγματι υπάρχουν 250 εκατομμύρια έξτρα, για να δοθούν κάπου αλλού. Αλλά, ξεκάθαρες θέσεις. Δεν μπορεί να τα θέλετε όλα.

Συνεπώς, με αυτήν την πρωτοβουλία, εκτός Προϋπολογισμού, επιβαρύνουμε τον Προϋπολογισμό 250 εκατομμύρια, φέτος, το δεύτερο εξάμηνο, για να κάνουμε αυτές τις παρατάσεις. Εστίαση, γυμναστήρια –να μην τα επαναλαμβάνω- σε όλους αυτούς τους κλάδους.

Επίσης, απαλλάσσονται από το τέλος ταξινόμησης ασθενοφόρα και Ειδικές Κινητές Μονάδες Νομικών Προσώπων Ιδιωτικού Δικαίου μη κερδοσκοπικού χαρακτήρα, εφόσον τα οχήματα αυτά παρέχουν υπηρεσίες για λογαριασμό του ΕΚΑΒ ή παραχωρούνται για χρήση στο ΕΚΑΒ.

Παρατείνεται, έως τις 31/12/2022, η αναστολή της υποχρέωσης των Μονάδων Χρόνιας Αιμοκάθαρσης να καταβάλλουν στο Δημόσιο το ποσοστό 5% των νοσηλίων που εισπράττουν, λαμβάνοντας υπόψιν ότι οι Μονάδες αυτές παρέχουν δωρεάν υπηρεσίες σε όσους ασθενούν από Covid.

Τέλος, προβλέπεται σε ό,τι αφορά τα φυσικά πρόσωπα, που μεταφέρουν τη φορολογική τους κατοικία στην Ελλάδα και υπόκεινται σε εναλλακτική φορολόγηση εισοδήματος που προκύπτει στην αλλοδαπή, ότι, εφόσον σε κάποιο φορολογικό έτος δεν καταβάλουν ολόκληρο το οριζόμενο κατ’ αποκοπή ποσό φόρου, το συνολικό ποσό του καταβλητέου στην ημεδαπή φόρου για τα εισοδήματα αλλοδαπής προέλευσης του οικείου φορολογικού έτους, δεν δύναται να υπολείπεται του ποσού των 100.000 ευρώ.

Και εξακολουθούν να υπάγονται στο ειδικό καθεστώς φορολόγησης για το εισόδημα, που προκύπτει στην αλλοδαπή, τα φυσικά πρόσωπα με πρώτο έτος υπαγωγής το φορολογικό έτος 2021. Τυχόν εκδοθείσες αποφάσεις άρσης της υπαγωγής τους για το φορολογικό έτος 2021 ανακαλούνται, εφόσον καταβάλουν, έως την οριζόμενη προθεσμία το κατ’ αποκοπή ποσό φόρου για το εισόδημα, που προκύπτει στην αλλοδαπή το φορολογικό έτος 2021.

Με λίγα λόγια, για να το πω απλά, με αυτή τη διάταξη τι προσπαθούμε; Προσπαθούμε να διευρύνουμε την γκάμα αυτών που μπορούν να κάνουν χρήση των φορολογικών κινήτρων, που δώσαμε, ως πολιτική ηγεσία του Υπουργείου Οικονομικών, με τον Υφυπουργό κ. Βεσυρόπουλο, σε επενδυτές, επενδύσεις, συνταξιούχους και Έλληνες του εξωτερικού, που θέλουν να επιστρέψουν στην Ελλάδα, να αξιοποιήσουν ακόμη περισσότερο αυτά τα εργαλεία.

 Δεσμεύομαι μέχρι την Ολομέλεια να σας δώσω ακριβή στοιχεία του πόσοι περισσότεροι πολίτες κάνανε χρήση αυτών των θετικών διατάξεων, φέρνοντας στην Ελλάδα ανθρώπινο κεφάλαιο, ικανό ανθρώπινο κεφάλαιο, εμπλουτίζοντας το υφιστάμενο εξαιρετικό ανθρώπινο κεφάλαιο, που υπάρχει στην Ελλάδα. Αλλά και πόσοι Έλληνες του εξωτερικού επέστρεψαν στην Ελλάδα, αξιοποιώντας αυτά τα φορολογικά κίνητρα.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Και εμείς ευχαριστούμε πολύ τον Υπουργό, κ. Σταϊκούρα.

Κυρίες και κύριοι συνάδελφοι, στο σημείο αυτό, ολοκληρώνεται η συνεδρίαση. Η επόμενη συνεδρίαση μας, αύριο το πρωί στις 10.00, με την ακρόαση των φορέων, στην ίδια αίθουσα.

Ευχαριστώ πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Ιατρίδη Τσαμπίκα (Μίκα), Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Τζανακόπουλος Δημήτριος, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Καραθανασόπουλος Νικόλαος, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Κουρουμπλής Παναγιώτης.

Τέλος και περί ώρα 12.05΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔ**